UMNO Perak PENGKHIANAT BANGSA MELAYU, sanggup duduk bawah DAP

UMNO Perak menjadi Pengkhianat Bangsa Melayu pertama apabila bersetuju bersekongkol dengan DAP menubuhkan kerajaan negeri itu hari ini.

Dalam satu kenyataan bersama, Barisan Nasional (BN) dan Pakatan Harapan (PH) hari ini, berkata perincian mengenai ketetapan itu akan diumumkan dengan segera yang mungkin.

“BN dan PH secara bersama telah memenangi 33 kerusi majoriti di Dewan Undangan Negeri Perak pada Pilihan Raya Umum Ke-15 (PRU-15) pada 19 November lalu.

“Demi kepentingan rakyat dan negara, BN dan PH Perak bersetuju untuk membentuk kerajaan negeri Perak serta maklumat terperinci akan diumumkan dalam masa yang terdekat,” katanya menurut Harian Metro.

PRU-15 menyaksikan BN hanya memenangi sembilan daripada 59 kerusi DUN Perak, menjadikan ia keputusan terburuk pernah direkodkan parti itu.

Keputusan di DUN sama turut menyaksikan Perikatan Nasional (PN) berjaya menawan 26 kerusi, manakala PH memenangi 24 kerusi.

Sementara itu, Pengerusi BN Perak, Datuk Saarani Mohamad yang menaiki kereta jenis Volvo dilihat memasuki pintu utama Istana Kinta untuk mengadap Sultan Perak, Sultan Nazrin Muizzuddin Shah di Ipoh.

Saarani yang juga Menteri Besar Perak, tiba di perkarangan dan memasuki istana berkenaan dengan kereta berwarna hitam itu pada kira-kira jam 12.28 tengahari.

Kehadiran Saarani di Istana Kinta dipercayai bagi mempersembahkan situasi politik semasa Perak ketika ini.

Sementara itu, Pengerusi PKR Perak, Chang Lih Kang berkata, PH akan membentuk kerajaan negeri Perak bersama Barisan Nasional (BN).

Perkara itu dimaklumkan dalam satu hantaran di Facebook beliau sebentar tadi.


Jumlah pesakit sembuh harian melepasi 6,300 hari ini

Jumlah kes kematian akibat Covid-19 dalam tempoh 24 jam sehingga 12 tengah hari tadi meningkat sedikit kepada 83 kes, berbanding 77 kes yang direkodkan semalam.

Ketua Pengarah Kesihatan Tan Sri Dr Noor Hisham Abdullah berkata Selangor mencatat kes kematian tertinggi dengan 35 kes berbanding 32 yang direkodkan semalam.

Beliau berkata dalam tempoh itu juga 6,372 pesakit telah sembuh menjadikan kumulatif kes sembuh sebanyak 645,553 atau 90.8 peratus.

Terdahulu beliau memaklumkan dalam tempoh sama 5,244 kes baharu positif Covid-19 dilaporkan dengan tujuh daripadanya adalah kes import membabitkan empat warga negara dan tiga bukan warganegara.

“Sebanyak 60,816 kes masih aktif. Sebanyak 879 pesakit masih dirawat di unit rawatan rapi dengan 433 daripadanya memerlukan alat bantuan pernafasan,” katanya dalam kenyataan hari ini.

Dr Noor Hisham berkata dalam tempoh 24 jam lalu juga 24 kluster lagi dikesan menjadikan jumlahnya sehingga kini kepada 2,690.

“Daripada jumlah itu 1,839 kluster telah ditamatkan dan 851 masih aktif,” katanya.

Daripada jumlah kluster yang dikesan hari ini, 15 membabitkan tempat kerja, komuniti (tujuh), dan masing-masing satu kluster kumpulan berisiko tinggi dan pusat tahanan.

Selangor merekodkan lapan kluster baharu tempat kerja dan kumpulan berisiko tinggi dengan 305 jangkitan positif.

Ini diikuti Sarawak (empat – komuniti); masing-masing tiga kluster tempat kerja dan komuniti di Kuala Lumpur dan Melaka; Pulau Pinang (dua – tempat kerja); dan masing-masing satu di Johor, Pahang, Terengganu dan Negeri Sembilan (tempat kerja, komuniti dan pusat tahanan).


‘Saya jaga mak malam tadi sampai mak tidur baru saya tidur’

Anak bongsu berusia 8 tahun mencium ibunya buat kali terakhir sebelum dikapankan. – Gambar FB Skuad Pengurusan Jenazah Malaysia

“Petang semalam (15 Julai 2021), setelah 5 jentera SPJM dengan kekuatan 15 orang skuad bergerak ke lokasi hospital masing-masing untuk menguruskan jenazah Covid19, saya menerima panggilan dari seorang wanita muda untuk bantuan menguruskan jenazah ibunya yang meninggal dunia di rumah.

Arwah meninggal dunia di PPR Kota Damansara awal pagi semalam kerana penyakit kanser hati di usia 42 tahun. Dia mempunyai 7 orang anak bersama bekas suaminya sebelum ini.

Hanya 3 orang anak saja yang tinggal bersamanya yang berusia 20, 16 dan 8 tahun sementara yang lain tinggal bersama bekas suaminya di Klang. Keadaan rumah mereka agak dhaif dan serba kekurangan.

“Malam tadi saya yang jaga Mak. Saya jaga Mak sampai Mak tidur.” Anak kecil berusia 8 tahun ini petah berkata-kata menceritakan kejadian malam tadi.

“Kakak kat mana waktu tu?” Tanya saya pada anak perempuan arwah berusia 16 tahun.

“Saya tidur lepas tu saya dengar suara Mak jerit sebab sakit pukul 3 pagi, saya tengok adik dah jaga Mak kat bilik Mak, jadi saya tidur semula.” Jawab si Kakak.

“Mak jerit sakit. Saya urut tangan Mak, dada Mak. Tiba-tiba Mak muntah darah lepas tu Mak pun tidur. Bila Mak tidur saya pun tidur.” Sambung anak bongsu arwah lagi.

Allahuakbar. Anak sekecil itu memang tidak mengerti apa-apa. Dia tidak tahu langsung yang ‘tidur’ ibunya itu adalah tidur yang selamanya.

Ketika dia bercerita dalam esak tangisnya, mengalir juga air mata ini. Saya peluk anak itu. Cuba menenangkannya dan memahami betapa beratnya ujian yang sedang dilalui saat itu.

Jenazah arwah dimandi dan dikafankan di dalam rumahnya. Saya dimaklumkan kawasan perumahan mereka mempunyai banyak kes positif Covid-19.

Disebabkan itu jiran-jiran yang lain tidak keluar rumah demi menjaga keselamatan diri mereka. Mujur ada 2 orang jiran rumah arwah yang berdekatan yang sudi membantu menguruskan jenazah arwah.

Jiran arwah sangat baik. Mereka antara yang sering membantu menghulurkan bantuan keperluan asas buat arwah dan anak-anaknya.

Setelah skuad muslimah kami selesai menyempurnakan jasad arwah, kami memberikan peluang untuk anak-anak arwah menatap wajah ibunya dan menciumnya untuk kali terakhir.

Anak yang paling kecil itu menangisi pemergian ibunya. Dia peluk ibunya. Sedang di tangannya masih ada mainan kecil mungkin sekadar untuk tenteramkan diri sendiri.

Saya pegang bahunya tenangkan dirinya. Kemudian kami mendirikan solat jenazah di situ sebelum jenazah dibawa ke tanah perkuburan.

Bekas suami arwah juga turut bersama membantu dari awal hingga akhir.

“Ustaz, saya tak mampu nak bayar kos semua ni. Saya baru kematian 2 ahli keluarga yang lain sebab covid. Sekarang simpanan saya dah habis.”

Keluh bekas suami arwah yang jelas terpapar wajah kerisauannya tentang bayaran kos pengurusan jenazah bekas isterinya itu.

“Abang tak perlu risau. Kami faham situasi abang. Semua kos pengurusan jenazah ini termasuk kos tanah kubur saya akan selesaikan.”
Pujuk saya untuk menenangkan hatinya yang tampak sangat gelisah ketika itu.

Menangis dia. Nak dipeluk saya tapi segera dia ingat keadaan sekarang membatasi pergerakan sosial.

Alhamdulillah, jenazah selamat disemadikan di Tanah Perkuburan Islam Seksyen 9, Kota Damansara pada jam 5:30 petang. Terima kasih kepada En. Fendy dan petugas tanah perkuburan yang membantu memudahkan urusan pengebumian arwah.

Semoga roh Almarhumah Roziah binti Abd Malek ditempatkan dalam kalangan orang yang beriman dan beramal soleh. Aamiin.

Ustaz Rafie Zainal
Pengerusi Eksekutif,
Skuad Pengurusan Jenazah Malaysia (SPJM).


PM faham tuntutan jawatan TPM

Perdana Menteri Datuk Seri Ismail Sabri Yaakob memahami tuntutan daripada Perikatan Nasional (PN) berhubung pelantikan Timbalan Perdana Menteri (TPM), walaupun ia tidak disebut dalam pertemuan enam mata pada 4 Ogos lalu.

Bendahari PN Datuk Seri Dr Ahmad Samsuri Mokhtar yang turut bersama Setiausaha Agung PN Datuk Seri Hamzah Zainuddin pada pertemuan dengan Ismail Sabri sebelum ini berkata isu tuntutan TPM tidak dibangkitkan ketika perjumpaan itu.

Bagaimanapun Ahmad Samsuri yang juga Menteri Besar Terengganu berkata walaupun tidak disebut mengenai perkara itu, Perdana Menteri maklum mengenainya.

“Saya berpendapat, jika kita tidak sebut pun, Perdana Menteri tahu mengenai tuntutan daripada PN,” katanya semalam, memetik laporan BH hari ini.

Justeru, Ahmad Samsuri berkata PN sedang mengusahakan pertemuan baharu dengan Perdana Menteri selepas pertemuan 4 Ogos lalu.

Beliau berkata isu dibangkitkan PN dalam pertemuan pada hari terakhir sidang Dewan Rakyat itu memerlukan satu ruang baharu bagi membolehkan delegasi penuh untuk berjumpa dengan Perdana Menteri.

Beliau yang juga Menteri Besar Terengganu berkata pertemuan santai itu banyak berkisar kepada isu tertangguh antara kerajaan negeri dan Kerajaan Pusat.

“Kita mengambil kesempatan mengutarakan pelbagai isu, termasuk berkaitan pembangunan dan sebagainya.

“Pada pertemuan itu, banyak isu secara luaran dan umum sahaja dibangkitkan.

“Secara rasminya memang kita masih lagi akan usahakan supaya wakil daripada PN merangka delegasi untuk bertemu dengan Perdana Menteri,” katanya semalam.

Sabtu lalu, Ismail Sabri yang juga Naib Presiden UMNO memaklumkan beliau sudah mengadakan pertemuan dengan PN yang diwakili Hamzah dan Ahmad Samsuri pada 4 Ogos lalu.

Perdana Menteri yang juga Ahli Parlimen Bera dilaporkan berkata kedua-dua pemimpin itu sudah menyampaikan pandangan mereka dan beliau juga sudah sampaikan pandangannya.


Pekerja kontraktor Petronas raih sumbangan RM91,000 direman

Pekerja kontraktor Petronas di Kompleks Bersepadu Pengerang yang ditahan polis semalam, selepas disyaki menipu menyebarkan berita palsu kematian 14 ahli keluarganya akibat Covid-19, didapati meraih sumbangan berjumlah RM91,000.

Ketua Polis Daerah Kota Tinggi, Superintendan Hussin Zamora berkata Bahagian Siasatan Jenayah Komersial Ibu Pejabat Polis Daerah (IPD) Kota Tinggi menahan suspek berumur 45 tahun itu pada jam 10 malam tadi, selepas lelaki itu hadir di Balai Polis Bayu Damai, dipercayai ingin membuat laporan penjelasan berhubung sumbangan diterimanya itu.

Beliau berkata, siasatan mendapati suspek setakat ini dipercayai menerima sumbangan RM91,000 daripada orang ramai yang bersimpati dengan ceritanya itu.

“Hasil maklumat dan siasatan mendapati suspek menyebarkan berita palsu berkenaan 14 ahli keluarga meninggal dunia akibat Covid-19 bagi mendapatkan sumbangan derma sejak Jun lalu.

“Suspek kini direman empat hari dan kes disiasat mengikut Seksyen 420 Kanun Keseksaan kerana menipu dan sabit kesalahan boleh dipenjara maksimum hingga 10 tahun serta sebatan dan boleh juga dikenakan denda,” katanya dalam kenyataan hari ini.

Terdahulu, Petronas dalam kenyataan menafikan dakwaan seorang individu yang juga kakitangan kontraknya kehilangan 14 ahli keluarga akibat Covid-19 dan dia ditahan polis kerana menipu.

Kenyataan itu dikongsikan Tunku Mahkota Johor, Tunku Ismail Sultan Ibrahim dalam laman sosial Twitter miliknya, semalam, dan bertitah, pihak atasan menasihati Petronas mengeluarkan kenyataan rasmi berhubung perkara itu.

Berdasarkan maklumat yang tular menerusi media sosial WhatsApp dan Facebook, lelaki itu mendakwa berdepan ujian berat apabila kehilangan ahli keluarga mulai Jun lalu hingga bulan ini akibat pandemik.

Mesej tular terbabit menyatakan suspek yang mempunyai lapan anak kehilangan isteri dan tiga anaknya pada Jun dan Julai lalu, manakala pada 2 September, lima lagi anaknya bersama ibu, kakak dan abang ipar serta dua anak mereka turut meninggal dunia.

Mesej itu juga turut memuatkan nombor akaun lelaki berkenaan bagi mereka yang ingin menyalurkan sumbangan khairat kematian keluarganya itu.

Perbuatan menyebarkan maklumat palsu menimbulkan kemarahan orang ramai terutama yang prihatin dengan nasib malang dikatakan menimpa lelaki berkenaan.

Semalam Petronas mengesahkan seorang pekerja kontraktornya di Kompleks Bersepadu Pengerang ditahan pihak berkuasa untuk siasatan atas dakwaannya kehilangan ramai ahli keluarga disebabkan Covid-19.

Dalam kenyataan media malam tadi Petronas berkata lelaki terbabit juga ditahan bagi membantu siasatan berhubung sumbangan yang diterimanya selepas membuat dakwaan itu.


Keputusan kes pendakwaan Bung Moktar dan isteri diketahui hari ini

Keputusan sama ada Ahli Parlimen Kinabatangan Datuk Seri Bung Moktar Radin dan isterinya Datin Seri Zizie Izette Abdul Samad dipanggil untuk membela diri atas pertuduhan rasuah berjumlah RM2.8 juta berhubung pelaburan unit amanah Public Mutual Berhad atau dibebaskan, akan diumumkan Mahkamah Sesyen di sini hari ini.

Hakim Mahkamah Sesyen Rozina Ayob dijadualkan memberi keputusan di akhir kes pendakwaan itu pada pukul 3 petang, lapor Bernama.

Sekiranya keputusan mahkamah memihak kepada pihak pendakwaan yang berpendapat wujud kes prima facie terhadap Bung Moktar, 64, dan Zizie Izette, 44, maka pasangan suami isteri itu akan dipanggil membela diri manakala jika sebaliknya mereka akan dilepas dan dibebaskan.

Pada 17 Mei lepas, pihak pendakwaan menutup kesnya selepas memanggil 30 saksi untuk memberi keterangan pada perbicaraan kes itu yang bermula pada 2 Jan 2020 dan pihak pendakwaan serta pembelaan selesai berhujah pada 24 Jun lepas.

Antara saksi-saksi pendakwaan yang dipanggil memberi keterangan ialah bekas Menteri Kewangan II Datuk Seri Ahmad Husni Mohamad Hanadzlah, bekas Pengurus Besar Pelaburan Felcra Adnan Yusof, Ahli Lembaga Pengarah (ALP) Felcra Dr Habibah Suleiman, Penolong Penguasa Suruhanjaya Pencegahan Rasuah Malaysia (SPRM) Norsharil Saharom, serta dua ejen pelaburan Public Mutual Madhi Abdul Hamid dan Norhaili Ahmad Mokhtar.

Kes itu dikendalikan Timbalan Pendakwa Raya (TPR) Datuk Faridz Gohim Abdullah, Mohd Sophian Zakaria dan Law Chin How manakala peguam M. Athimulan mewakili Bung Moktar serta peguam Datuk K. Kumaraendran dan Ridha Abdah Subri bagi pihak Zizie Izette.

Pada 3 Mei 2019, Bung Moktar mengaku tidak bersalah di Mahkamah Sesyen atas tiga pertuduhan memperoleh suapan berjumlah RM2.8 juta bagi mendapatkan kelulusan untuk FELCRA Berhad melabur RM150 juta bagi menyertai produk unit amanah Public Mutual Berhad.

Mengikut pertuduhan pertama, Bung Moktar, yang ketika itu merupakan Pengerusi Bukan Eksekutif Felcra, didakwa secara rasuah memperoleh untuk dirinya suatu suapan iaitu wang tunai RM2.2 juta daripada ejen pelaburan Public Mutual, Madhi Abdul Hamid melalui isteri tertuduh iaitu Zizie Izette.

Beliau dituduh melakukan perbuatan itu sebagai upah bagi mendapatkan kelulusan daripada Menteri Kewangan II untuk Felcra membuat pelaburan sebanyak RM150 juta bagi menyertai produk unit amanah Public Mutual.

Kesalahan itu didakwa dilakukan di Public Bank Berhad, Cawangan Taman Melawati, No. 262-265, Jalan Bandar 12, Taman Melawati di sini, antara 12.30 tengah hari dan 5 petang,  12 Jun 2015.

Bagi pertuduhan kedua, Bung Moktar didakwa secara rasuah memperoleh untuk dirinya suatu suapan iaitu wang tunai berjumlah RM262,500 daripada individu sama, Madhi melalui akaun Public Islamic Treasures Growth Fund (PITGF) bernombor 044797816 yang didaftarkan atas nama Zizie Izette bagi tujuan serupa.

Bung Moktar juga dituduh secara rasuah memperoleh untuk dirinya suatu suapan iaitu wang tunai berjumlah RM337,500 daripada ejen pelaburan Public Mutual, Norhaili Ahmad Mokhtar melalui akaun Public Ittikal Sequel Fund (PITSEQ) bernombor 044797824 yang didaftarkan atas nama Zizie Izette bagi tujuan yang sama.

Kedua-dua kesalahan itu didakwa dilakukan di lokasi sama pada 12.16 tengah hari dan 12.28 tengah hari, pada 19 Jun 2015.

Pendakwaan dikemukakan mengikut Subseksyen 17(a) Akta SPRM dan boleh dihukum di bawah Seksyen 24(1) akta sama yang memperuntukkan hukuman penjara tidak lebih 20 tahun dan denda tidak kurang lima kali ganda nilai suapan atau RM10,000 mengikut mana lebih tinggi, jika sabit kesalahan.

Zizie Izette yang juga pelakon mengaku tidak bersalah atas tiga pertuduhan bersubahat dengan suaminya berhubung perkara sama, di tempat, tarikh dan masa serupa mengikut Seksyen 28(1) (c) Akta SPRM dan boleh dihukum di bawah Subseksyen 24(1) akta sama yang membawa hukuman penjara maksimum 20 tahun dan denda tidak kurang lima kali ganda nilai suapan atau RM10,000 mengikut mana lebih tinggi, jika sabit kesalahan.


Annuar sindir Nur Jazlan tak malu perlekeh PM UMNO sendiri

Datuk Seri Ismail Sabri Yaakob berdepan pelbagai situasi mencabar dalam mentadbir negara, tidak seperti yang dihadapi perdana menteri lain sebelum ini, kata Menteri Komunikasi dan Multimedia, Tan Sri Annuar Musa.

Menurutnya, pentadbiran Perdana Menteri (PM) Ismail Sabri perlu menangani pelbagai isu antaranya mengawal wabak Covid-19, mengurus kesan kenaikan harga minyak, dan menyatukan kerajaan dan pembangkang melalui Memorandum Persefahaman (MoU).

“Perkara ini diletakkan kepada Perdana Menteri Datuk Seri Ismail Sabri yang berasal dari UMNO dalam keadaan yang tidak dialami oleh mana-mana PM lain.

“Jadi tidak wajar mereka dari parti PM, menjatuhkan PM yang diperakui UMNO dan mewakili UMNO.

“Tak malu ke orang parti kita sendiri cuba melemahkan PM daripada parti kita yang hanya ada 38 kerusi?,” katanya

Beliau berkata demikian pada sidang media mengulas kenyataan Timbalan Pengerusi Badan Perhubungan UMNO Johor Datuk Nur Jazlan Mohamed yang dilapor melabel Ismail Sabri sebagai PM daripada UMNO paling lemah dalam sejarah negara kerana didakwa tidak boleh membuat keputusan atau menegaskan kuasanya.

“Tidak pernah seorang Perdana Menteri UMNO selemah ini dalam sejarah negara. Senario yang berlaku dalam pentadbiran kerajaan ketika ini dilihat bercelaru dan mencerminkan kedudukannya yang lemah,” kata Nur Jazlan.

Mengulas lanjut, Annuar berkata walaupun setiap pihak bebas mengeluarkan pandangan peribadi, Nur Jazlan dilihat mempunyai kekurangan dalam membuat penilaian.

“Dia (Nur Jazlan) tiada dalam kerajaan… jadi banyak perkara yang dia tidak sedar… kerana dia tidak rapat dengan PM, banyak lagi yang dia tidak tahu, dan jika dia ada motif, dia dipengaruhi oleh kecenderungan politiknya sendiri.

“Bagaimana PM akan mewakili partinya yang hanya mempunyai 38 kerusi selain memerangi Covid-19 dan cabaran ekonomi. Kita harus membantu dan bersimpati kepadanya, bukannya membuat dakwaan tidak berasas,” kata Ahli Parlimen Ketereh itu.

Annuar turut mempersoalkan tindakan segelintir ahli UMNO yang cuba melemahkan pemimpin daripada parti mereka sendiri apabila ada yang memberi sokongan kepada kepimpinan perdana menteri.

Sebaliknya, beliau berkata ahli-ahli UMNO sewajarnya menyokong kepimpinan Ismail Sabri selaku PM apabila berjaya memimpin negara dengan menyelesaikan pelbagai isu yang amat mencabar.

Menteri Komunikasi dan Multimedia Tan Sri Annuar Musa berkata tindakan ahli parti yang memperlekehkan Perdana Menteri Kesembilan itu tidak menunjukkan semangat kepartian yang baik.

Terdahulu, Menteri Kesihatan yang juga Ahli Parlimen Rembau Khairy Jamaluddin menegur Nur Jazlan, yang membuat kenyataan keras terhadap Ismail Sabri sebagai PM UMNO.

“Tidak perlu kita lemahkan parti kita dengan komen yang tidak konstruktif di khalayak dan media. Lebih baik kita mainkan peranan yang proaktif kepada parti dan beri tumpuan kepada usaha membela nasib rakyat,” kata Khairy semalam.


Selepas sedar hilang sokongan, pemimpin PH kini ugut saman pula

Pemimpin Pakatan Harapan (PH) memulakan fasa baharu kempen mereka setelah apa yang dilakukan untuk memikat pengundi Pilihan Raya Umum Ke-15 (PRU-15), gagal, sebaliknya semakin hilang sokongan.

Dengan tempoh kempen tinggal sehari sahaja lagi sebelum lebih 21.17 juta pengundi keluar membuat pilihan Sabtu ini, 19 November, pemimpin PH kini mula membuat pelbagai ugutan, termasuk terhadap pegawai kerajaan dan pemimpin parti lawan.

Pemimpin utama PH, antaranya Datuk Seri Anwar Ibrahim; Pengerusi DAP Lim Guan Eng; Naib Presiden AMANAH Adly Zahari; dan Timbalan Presiden PKR Rafizi Ramli, kini menggunakan ugutan untuk menyaman pemimpin parti lawan yang membuat tuduhan terhadap mereka.

Yang peliknya, mereka sebaliknya boleh pula membuat tuduhan tidak berasas dan tanpa bukti terhadap pemimpin parti lawan. Tindakan ini menyerlahkan wajah sebenar mereka dan parti yang diwakili.

Contohnya, Anwar telah menghantar surat tuntutan undang-undang terhadap Menteri Besar Kedah yang juga Pengarah Pilihanraya PAS Pusat Datuk Seri Muhammad Sanusi Md Nor, kerana didakwa menyindirnya apabila bercakap mengenai isu akhlak dan moral Presiden PKR itu.

Muhammad Sanusi ketika Ceramah Kempen PRU15 sempena Jelajah PN BEST Tambun menegaskan Anwar tidak boleh dimenangkan dan dilantik menjadi Perdana Menteri atas rekod kesalahan moral.

“Dia duk angan-angan nak jadi Perdana Menteri lama sangat dah. Bukan tak kesian tuan-tuan, kesian! Tapi dia tak boleh! Tak boleh (dilantik)! Nak banding (Anwar) dengan Tan Sri Muhyiddin, dua-dua ni kena pecat (daripada UMNO).

“Tan Sri Muhyiddin dipecat oleh UMNO zaman Najib Razak kerana lawan kes 1MDB. (Tetapi) Anwar Ibrahim dipecat daripada UMNO sebagai Timbalan Presiden dan juga Timbalan Perdana Menteri kerana isu moral.

“Dia bukan lawan kes penyelewengan, bukan… dia lawan kes…,” kata Muhammad Sanusi merujuk kepada beberapa kes mahkamah melibatkan moral Anwar bermula 1998 hingga 2015 lalu.

Logiknya apa yang dikatakan Muhammad Sanusi itu ialah rekod Anwar yang juga Pengerusi PH kali pertama dipenjarakan selama enam tahun pada 14 April 1999 setelah Mahkamah Tinggi Kuala Lumpur mendapati dia bersalah atas empat tuduhan rasuah dan berhubung penyalahgunaan kuasa dengan campur tangan dalam siasatan polis terhadap dakwaan salah laku seksualnya.

Tun Dr Mahathir Mohamad yang menjadi Perdana Menteri ketika itu, pada 2 September 1998 memecat Anwar daripada jawatan Timbalan Perdana Menteri dan Menteri Kewangan. Sehari kemudian UMNO juga memecat Anwar daripada jawatan timbalan presiden dan ahli parti, atas asalah salah guna kuasa.

Pada 2008 bekas pembantu Anwar, Mohamad Saiful Bukhari Azlan, 23, membuat laporan polis mendakwa dia diliwat di sebuah kondominium di Damansara. Laporan itu dibuat dua hari selepas kejadian itu didakwa berlaku.

Pada 10 Februari 2015 Mahkamah Persekutuan mengekalkan hukuman penjara lima tahun ke atas Anwar, berkaitan kes liwat melibatkan Mohamad Saiful.

Ini merupakan kes liwat kedua terhadap Anwar. Dalam kes pertama, dia didapati bersalah meliwat pemandu keluarganya, Azizan Abu Bakar, di Tivoli Villa, Kuala Lumpur pada tahun 1994, dan dijatuhi hukuman penjara sembilan tahun oleh Mahkamah Tinggi pada 8 Ogos 2000.

Pada 2 September 2004, Anwar dibebaskan selepas Mahkamah Persekutuan yang diketuai Hakim Tun Abdul Hamid Mohamad, mengetepikan hukuman penjara ke atas beliau atas tuduhan liwat, dengan keputusan majoriti 2-1.

Bagaimanapun, Abdul Hamid, yang menulis penghakiman berkata hakim mendapati Anwar dan tertuduh bersama Sukma Darmawan Sasmitaat Madja “terlibat dalam kegiatan homoseksual” dan hakim-hakim lebih cenderung untuk mempercayai bahawa liwat yang didakwa itu memang berlaku.

Pada 16 Mei 2018 lalu setelah PH berjaya memerintah negara, Anwar mendapat pengampunan diraja bagi kes ‘liwat II’. Namun, Muhammad Sanusi juga mempertikaikan pengampunan itu kerana beliau sebagai ahli jawatankuasa pengampunan tidak pernah dipanggil untuk membincangkan pengampunan terhadap pengerusi PH itu.

Semua ini adalah rekod yang terdapat dalam mahkamah dan Jabatan Penjara Malaysia.

Selain itu, beberapa pemimpin tertinggi PH turut membuat ugutan mengambil tindakan terhadap undang-undang kepada pemimpin parti lawan yang membuat tuduhan dan dakwaan terhadap mereka.

Guan Eng yang juga bekas Setiausaha Agung DAP berkata dia memulakan tindakan undang-undang terhadap Datuk Seri Mohamed Azmin Ali kerana memfitnah berhubung kenyataan sabotaj agensi Bumiputera – Ekuiti Nasional Berhad (Ekuinas).

Guan Eng berkata sehingga sekarang Azmin gagal mengemukakan bukti dia mensabotaj agensi Bumiputera itu. Namun, pada masa sama Guan Eng juga pernah membuat beberapa tuduhan tanpa bukti terhadap pemimpin parti lain.

Demikian juga tuduhan yang dibuat oleh Rafizi dan Adly terhadap pemimpin parti lawan, yang tidak dikemukakan bukti kukuh, sebaliknya hanya mahu menimbulkan persepsi jahat bagi memikat sokongan pengundi.

Demikianlah keadaan pemimpin Pakatan Harapan yang sekarang ini – sehari menjelang hari pengundian – semakin menggelabah setelah mendapati rakyat mula menyedari manifesto dan kata-kata mereka ketika kempen PRU-15, tidak boleh dipercayai.

Sebaliknya, serangan pemimpin PH yang menjurus kepada kepemimpinan Perikatan Nasional sekarang ini dilakukan setelah menyedari sokongan kepada parti dipimpin Presiden Bersatu Tan Sri Muhyiddin Yassin dan Presiden PAS Tan Sri Abdul Hadi Awang, semakin mendapat sambutan rakyat.

Bukan sahaja pemimpin PH yang melihat gelombang besar sokongan kepada Perikatan Nasional dari Utara ke Selatan, malah pemimpin Barisan Nasional, juga sedar perkara itu.


Lebih 2.79 juta dos vaksin Covid diberikan kepada kanak-kanak

Seramai 11,631 kanak-kanak berusia lima hingga 11 tahun menerima suntikan vaksin menerusi Program Imunisasi Covid-19 Kebangsaan (PICKids) semalam, lapor Kementerian Kesihatan (KKM).

Daripada jumlah itu, 6,941 kanak-kanak melengkapkan duntikan dos kedua, manakala 4,690 lagi menerima suntikan dos pertama daripada vaksin dua dos.

Sejak PICKids dilancarkan 3 Februari lalu hingga semalam, lebih 2.79 juta dos vaksin Covid-19 telah diberikan kepada golongan itu, dengan 1,119,411 atau 31.5 peratus lengkap divaksinasi, manakala 1,676,457 atau 47.2 peratus lagi menerima dos pertama.

Mesyuarat Pasukan Petugas Khas Imunisasi Covid-19 Kanak-Kanak (CITF-C) memutuskan 31 Mei depan sebagai tarikh akhir pemberian dos pertama vaksin Covid-19 di bawah PICKids.

Bagaimanapun, keputusan menetapkan tarikh akhir pendaftaran dan tempahan janji temu vaksinasi melalui aplikasi MySejahtera iaitu pada 8 Mei lalu dikekalkan dan tempahan janji temu tidak akan lagi diterima selepas tarikh tersebut.

Selepas tarikh ini, vaksin kanak-kanak jenis Comirnaty tidak lagi ditawarkan di mana-mana fasiliti kesihatan awam dan swasta di negara ini, manakala vaksin Coronavac pula hanya boleh diperoleh dengan bayaran di fasiliti swasta.

Keputusan ini tidak melibatkan vaksinasi bagi kanak-kanak yang lahir pada tahun 2017 dan belum mencapai usia lima tahun pada 15 Mei.

Langkah menamatkan PICKids dibuat berikutan trend permintaan vaksinasi ibu bapa serta penjaga terhadap kanak-kanak yang semakin menurun.

Sementara itu, 96.6 peratus atau 3,006,147 remaja berusia 12 hingga 17 tahun menerima dos pertama, dan 93.5 peratus atau 2,909,585 remaja lagi menerima dos kedua. Belum ada data menunjukkan remaja menerima dos penggalak.

Bagi populasi dewasa berusia 18 tahun dan ke atas pula, sejak PICK dilancarkan 24 Februari tahun lalu hingga semalam seramai 23,248,752 individu atau 98.8 peratus telah menerima sekurang-kurangnya satu dos, dan 22,972,728 atau 97.6 peratus lagi menerima dos kedua.

Sebanyak 68.3 peratus atau 16,080,331 individu dewasa telah menerima suntikan dos penggalak.

Secara keseluruhannya sebanyak 70,799,796 dos vaksin Covid-19 telah diberikan kepada populasi Malaysia, termasuk rakyat asing, dalam usaha kerajaan mengekang penularan wabak Covid-19.


48 peratus peneroka Felda sudah tandatangan pelarasan pinjaman

Sejumlah 54,095 atau 48 peratus daripada jumlah peneroka di seluruh negara telah menandatangani perjanjian pelarasan pinjaman menerusi inisiatif melupuskan sebahagian pinjaman dilancarkan Perdana Menteri Tan Sri Muhyiddin Yassin.

Pelupusan hutang pinjaman peneroka itu membabitkan RM8.3 bilion. Tarikh akhir untuk peneroka menandatangani perjanjian pelarasan pinjaman adalah pada 11 Ogos.

Felda dalam kenyataan hari ini berkata peneroka yang menandatangani perjanjian tersebut dapat menikmati ansuran bulanan jauh lebih rendah iaitu RM150 sebulan dan maksimum RM300 sebulan bagi pinjaman kebun mereka.

Pada 7 Julai lalu Perdana Menteri berkata persetujuan pelarasan hutang itu mengambil kira isu hutang peneroka yang disifatkan harus diperbetulkan terlebih dahulu untuk memudahcarakan proses penjanaan semula atau ‘restart’ Felda.

Ia merangkumi pelarasan sebahagian baki pinjaman tanam semula sehingga 31 Disember 2019, berjumlah RM8 bilion, yang akan memberi manfaat kepada 92,441 orang peneroka (iaitu meliputi 82 peratus daripada keseluruhan 112,638 warga peneroka); pelarasan sebahagian baki tunggakan pinjaman baja sehingga 31 Disember 2019, berjumlah RM168 juta, melibatkan 52,180 peneroka (iaitu meliputi 46 peratus warga peneroka).

Seterusnya pelarasan sepenuhnya baki pinjaman saham FGV Holdings Bhd sehingga 7 Julai 2021 bernilai RM78 juta, melibatkan 38,043 peneroka (iaitu meliputi 34 peratus warga peneroka); dan pelarasan sepenuhnya baki pinjaman pembangunan asal sehingga 31 Disember 2019 berjumlah RM56 juta yang akan dinikmati 6,711 orang peneroka (iaitu kira-kira 6 peratus warga peneroka.

Menerusi inisiatif tersebut, bebanan pinjaman yang ditanggung peneroka akan berkurangan sebanyak purata 80 peratus setiap peneroka.

Purata bayaran balik pinjaman juga dijangka berkurangan daripada sekitar RM800 hingga RM1,000, kepada hanya RM250 hingga RM300 sebulan bagi peneroka sawit dan serendah RM150 bagi peneroka getah iaitu satu kadar yang sangat munasabah dan mampu dibayar oleh mereka.


Tak wajar dakwa pasukan khas jihad gagal tangani inflasi: Annuar

Adalah tidak wajar untuk menuduh Pasukan Khas Jihad Tangani Inflasi gagal berikutan kenaikan Kadar Dasar Semalaman (OPR), yang diumumkan Bank Negara Malaysia (BNM) baru-baru ini, kata Pengerusinya Tan Sri Annuar Musa.

Dalam sidang media selepas mempengerusikan mesyuarat pasukan khas itu di sini hari ini, Annuar berkata hal berkaitan polisi monetari negara bukan diputuskan pasukan khas itu atau Kabinet, tetapi diputuskan oleh Jawatankuasa Dasar Monetari (MPC) di bawah BNM, yang mempunyai rekod cemerlang dalam pengurusan ekonomi negara, lapor Bernama.

“Tidak wajar seorang Ahli Parlimen kata OPR dinaikkan 25 mata oleh sebab itu jawatankuasa gagal. Terlalu dangkal cara penilaian terhadap pengurusan ekonomi negara,” kata Annuar mengulas gesaan Pengerusi DAP Lim Guan Eng supaya pasukan khas itu dibubarkan.

Guan Eng pada Jumaat lepas menggesa Perdana Menteri Datuk Seri Ismail Sabri Yaakob untuk membubarkan Pasukan Khas Jihad Tangani Inflasi serta menyifatkan mereka tidak berkesan, cekap dan relevan, untuk membendung kenaikan harga.

Memetik kenyataan BNM bahawa kenaikan OPR disebabkan tekanan inflasi, Guan Eng yang juga Ahli Parlimen Bagan berkata perkara itu pada dasarnya menafikan dakwaan Annuar bahawa inflasi dalam keadaan terkawal.

BNM pada 8 Sept menaikkan OPR sebanyak 25 mata asas kepada 2.50 peratus, kenaikan kadar kali ketiga berturut-turut dibuat bank pusat itu.

Annuar berkata negara tertentu telah mengambil langkah drastik dengan menaikkan kadar OPR sebanyak 75 mata asas kerana mengalami tekanan inflasi yang tinggi tetapi di Malaysia, proses memulihkan OPR ke tahap stabil dibuat secara beransur-ansur dengan 25 mata asas.

“Tidak perlulah merasa sangsi atas tindakan yang dilakukan MPC, kerana mereka melihat kepada keseluruhan senario untuk memastikan negara mempunyai dasar monetari yang baik,” kata Menteri Komunikasi dan Multimedia itu.

Annuar berkata komitmen Pasukan Khas Jihad Tangani Inflasi akan diteruskan, untuk menangani inflasi walaupun bukan satu isu yang mudah.

Beliau berkata pasukan khas berkenaan bukan diwujudkan secara ad hoc kerana ia merupakan jawatankuasa berasaskan kertas Jemaah Menteri yang disediakan Unit Perancang Ekonomi Unit Perancang Ekonomi (EPU) Jabatan Perdana Menteri.

“Tidak boleh menunding jari, tolak bola sana sini. Kabinet ambil pendekatan secara terus dan juga menguruskan satu persatu setiap permasalahan rakyat yang tidak boleh dibiarkan begitu sahaja,” katanya menambah perlu ada kerjasama antara semua pihak dan tidak bekerja secara silo.

Mengenai keresahan kejatuhan nilai ringgit, Annuar berkata keresahan tentang penurunan nilai ringgit itu sebenarnya adalah terhadap nilai ringgit berbanding nilai mata wang tertentu khususnya dolar Amerika dan dolar Singapura, berbanding USD nilai ringgit melemah tujuh peratus dan 3.9 peratus berbanding dolar Singapura.

Namun, katanya kalau dilihat secara menyeluruh, nilai ringgit adalah mengukuh berbanding mata wang negara dagangan tertentu, contoh nilai ringgit berbanding Yen Jepun mengukuh 15.5 peratus dan berbanding pound Britain mengukuh 8.2 peratus, mengukuh berbanding won Korea 7.3 peratus dan Euro 4.4 peratus.

“Bagi yang benar-benar memahami melihat daripada keseluruhan nilai mata wang, pretasi kita adalah baik dari segi itu, tetapi berbanding USD ada perkara fundamental yang diteliti BNM sepanjang masa dan membuat penyelarasan tertentu termasuk mengawal selia kenaikan OPR,” katanya.


Indonesia rekod 48,484 kes baharu semalam, kumulatif lebih 5.19 juta

Kementerian Kesihatan Republik Indonesia (Kemkes) mengumumkan angka jangkitan Covid-19 harian semalam, 20 Februari 2021, turun berbanding sehari sebelumnya.

Perbezaannya sebanyak 10,900 kes itu diumumkan tatkala data Pertubuhan Kesihatan Sedunia (WHO) menunjukkan Indonesia berada di tangga ke-17 bagi jumlah kes Covid-19 tertinggi mengikut negara.

Jurucakap Kemkes, Dr Siti Nadia Tarmizi berkata terdapat 48,484 kes positif baharu pada Ahad, manakala pada Sabtu angka itu mencecah 59,384.

“Jumlah kes aktif berkurangan sedikit dengan 15,448 kes baharu pada Ahad,” kata Siti seperti dipetik dari laman sesawang Kemkes.

Beliau menambah bahawa kes semasa didominasi oleh varian Omicron.

Kawasan yang mengalami penurunan kes termasuk Jakarta, Jawa Barat, Jawa Timur, Banten, Bali dan Sumatera Selatan, katanya.

Kadar penghunian katil hospital atau BOR pula meningkat satu peratus dan masih terkawal.

“Kami mengutamakan perkhidmatan kesihatan di hospital untuk pesakit yang mengalami simptom, simptom teruk hingga kritikal dan mereka yang mempunyai komorbiditi,” tambahnya.

Sehingga Ahad, 38 peratus daripada jumlah kapasiti katil telah diduduki. Angka itu meningkat satu peratus daripada 37 peratus pada Sabtu. Jumlah pesakit yang pulih juga meningkat sebanyak 32,873.

Terdahulu, Badan Nasional Pengurusan Bencana (BNPB) berkata sehingga hari ini 21 Februari 2022, Indonesia mencatat 5,197,505 kes positif, dengan 146,365 kes kematian.

Seramai 4,514,782 pesakit Covid-19 juga dilaporkan telah sembuh sejak awal 2020 hingga hari ini. – Agensi


Indonesia tempat pertama Indeks Pemulihan Covid-19 di Asia Tenggara

Indonesia menjadi negara pertama di Asia Tenggara yang mengungguli kedudukan teratas dalam Indeks Pemulihan Covid-19 yang dikeluarkan oleh Nikkei Indeks pada Jumaat lalu.

Selain itu, pada peringkat global, Emiriah Arab Bersatu (UAE) berjaya menduduki tempat teratas bagi kategori dunia dengan memperoleh lebih 74 skor dalam indeks itu.

Data itu diambil dari bulan Oktober lalu dan penilaian terhadap sesebuah negara serta wilayah dikeluarkan berdasarkan maklumat yang dikumpul dari kadar jangkitan, vaksinasi dan pergerakan sosial.

Semakin tinggi peringkat dan tahapnya, semakin hampir sesebuah negara serta wilayah itu dengan kadar pemulihan.

Melalui data dari indeks itu, Indonesia merekodkan nilai skor sebanyak 56, iaitu menunjukkan peningkatan dari 54.5 sebelum ini.

Selain Indonesia, beberapa negara lain seperti Kuwait dan Jordan turut mendapat skor sebanyak 56.

Secara tidak langsung, Indonesia sudah menduduki tangga tertinggi bagi seluruh negara di Asia Tenggara dalam indeks pemulihan Covid-19.

Manakala bagi peringkat global, Indonesia menduduki tangga ke 41 daripada 121 negara yang dinilai dalam indeks Nikkei.

Berikut merupakan beberapa negara Asia Tenggara dan skor yang diperoleh dalam indeks itu, diikuti dengan Indonesia (56), Kemboja di tangga kedua dengan 55 skor, Malaysia di tempat ketiga dengan jumlah skor sebanyak 54.5, Thailand (43.5), Vietnam (43.5), Singapura (42), Filipina (41.5), Myanmar (39.5) dan Laos (24).

Sementara itu, semalam Indonesia merekodkan penurunan kes harian dengan hanya 622 kes baharu akibat jangkitan Covid-19 yang dilaporkan. – Agensi


Masih ramai mangsa banjir ditempatkan di PPS tiga negeri

Seramai 45,489 mangsa banjir masih berlindung di pusat pemindahan sementara (PPS) di tiga negeri, dengan Johor kekal merekodkan jumlah mangsa tertinggi setakat 8 pagi ini.

Mangsa banjir masih tinggi di tiga negeri dan kerosakan harta benda di kediaman masing-masing menyebabkan ramai masih tidak pulang serta terpaksa berteduh di PPS.

Di JOHOR, bilangan mangsa banjir kembali meningkat kepada 44,937 orang pagi ini, berbanding 43,667 orang yang direkodkan pada 8 malam tadi, dengan pertambahan mangsa dicatatkan di daerah Batu Pahat, lapor Bernama.

Jawatankuasa Pengurusan Bencana Negeri (JPBN) menerusi kenyataan hari ini memaklumkan seramai 12,730 keluarga masih ditempatkan di 172 PPS yang beroperasi di lima daerah.

Menurut JPBN, Batu Pahat terus menjadi daerah paling teruk terjejas dengan jumlah mangsa adalah seramai 39,737 orang, diikuti Muar (2,785), Tangkak (1,662), Segamat (706) dan Mersing (47).

Sebanyak lapan sungai masih melepasi aras bahaya antaranya, Sungai Batu Pahat di Empangan Bekok (Batu Pahat) yang kini berada pada paras 19.70 meter (m); Sungai Muar di Bukit Kepong (Muar) dengan bacaan 4.33 m dan Sungai Senggarang di Senggarang (Batu Pahat) 3.53 m.

Di MELAKA, jumlah mangsa di Jasin menurun kepada 380 orang daripada 99 keluarga pagi ini berbanding 438 orang daripada 115 keluarga pada malam tadi dan masih ditempatkan di lima PPS.

JPBN memaklumkan Sekolah Kebangsaan (SK) Seri Mendapat menempatkan seramai 25 mangsa, SK Parit Penghulu (122), SK Parit Gantong (30), SK Batu Gajah (167) dan SK Sungai Rambai (36).

Di PAHANG, jumlah mangsa banjir di Rompin kekal 172 orang daripada 61 keluarga dengan seramai 62 mangsa ditempatkan di SK Kampung Aur manakala 110 mangsa lagi di SK Leban Chondong.


Kerajaan jamin tindakan terhadap Telegram tidak terlalu jejaskan pengguna

Menyedari penggunaan Telegram banyak digunakan oleh komuniti tertentu, Menteri Komunikasi dan Digital, Fahmi Fadzil berkata kerajaan akan memastikan sebarang bentuk tindakan yang mungkin dikenakan ke atas aplikasi itu tidak terlalu menjejaskan penggunanya.

Katanya, setakat ini Suruhanjaya Komunikasi dan Multimedia Malaysia (SKMM) masih meneliti tindakan ke atas Telegram yang sehingga kini pengurusannya masih tidak memberikan kerjasama dengan kerajaan bagi membincangkan isu berkaitan kandungan dan salah guna aplikasi itu.

“Kita akan pastikan sekiranya diputuskan bahawa kerjasama di pihak Telegram tidak begitu positif maka apa-apa tindakan yang diambil tidak terlalu menjejaskan pengguna.

“Kita beri sedikit masa (kepada pengguna) supaya sekiranya perlu ada peralihan mencari medium platform yang baharu, kita akan maklumkan,” katanya ketika ditemui selepas merasmikan program Hari Bersama Komuniti Pusat Ekonomi Digital (PEDi) Kota Kuala Muda di Sungai Petani, hari ini.

Namun katanya, sebarang tindakan ke atas platform itu masih dalam penelitian di mana SKMM akan membuat syor dan kerajaan akan membuat keputusan.

“Kita jangka mungkin tidak terlalu lama dari sekarang pihak kerajaan akan buat keputusan. Kita belum secara terperinci meneliti syor daripada SKMM tapi insya-Allah dalam masa yang tidak terlalu lama dari sekarang,” katanya.

Menurutnya, kementerian banyak menerima aduan berhubung kandungan dan salah guna aplikasi tersebut yang membimbangkan termasuk penjualan bahan pornografi, dadah dan aktiviti penipuan pelaburan.

Mengulas mengenai kenyataan Telegram yang dilaporkan tidak mahu mengambil bahagian dalam sebarang bentuk penapisan berkaitan politik, Fahmi berkata pihaknya menyerahkan kepada SKMM untuk berhubung dengan pengurusan platform itu atau mengeluarkan kenyataan balas.


Gerakan gesa BNM tak menaikkan OPR, rakyat sudah cukup terbeban

Kenaikan Kadar Dasar Semalaman (OPR) perlu dihentikan kerana rakyat sudah pun cukup terbeban sekarang, gesa Parti Gerakan.

Presidennya, Datuk Dr Dominic Lau Hoe Chai menggesa Bank Negara Malaysia (BNM) menerusi Jawatankuasa Dasar Monetari (MPC) agar tidak menaikkan kadar faedah itu sekali lagi kerana ia memberi beban kepada rakyat dan operasi perniagaan.

“Kenaikan OPR akan menjejaskan pelbagai kadar faedah, seperti kadar deposit, pinjaman, kadar bon dan lain-lain lagi.

“Kumpulan B40 dan M40 juga akan terkesan dengan kenaikan OPR kerana kedua-dua kumpulan pendapatan ini menduduki 80 peratus daripada jumlah penduduk Malaysia.

“Kini, mereka masih menghadapi masalah kewangan dan ekonomi.” katanya dalam satu kenyataan pada Rabu.

Menurut Perangkaan Bulanan Malaysia terkini, kadar inflasi keseluruhan Malaysia semakin turun dan mencapai 2.8 peratus pada Mei.

Penurunan ini sebahagian besarnya disebabkan Indeks Harga Pengguna (IHP) bukan teras, terutama bahan api (turun 0.2 peratus) dan makanan (turun 0.1 peratus) serta inflasi teras juga turun kepada 3.5 peratus (daripada 3.6 peratus pada bulan April).

“Kini tiada sebab dan keperluan untuk menaikkan OPR dan BNM tidak sepatutnya menaikkan lagi OPR untuk mengelakkan pengaliran keluar modal, menstabilkan kadar pertukaran dan menarik pelabur untuk memegang mata wang Malaysia berikutan kejatuhan mendadak nilai ringgit baru-baru ini,” katanya lagi.

Beliau berkata, walaupun langkah itu boleh menghalang mata wang Malaysia daripada terus jatuh tetapi ia juga memberi kesan buruk kepada ekonomi.

Sehubungan itu, tambahnya, BNM perlu mempertimbangkan semula keputusan sekiranya berlaku kenaikan dan harus mengutamakan kebajikan rakyat selain mengekalkan kadar pertukaran.

Untuk rekod, pengumuman kadar OPR pada 3 peratus yang diumumkan BNM pada Mei lalu merupakan kenaikan kali kelima sejak Mei 2022.

Pada Mei tahun lalu, kadar OPR naik 2.0 peratus, diikuti Julai 2.25 peratus, September naik kepada 2.50 peratus dan November kepada 2.75 peratus.


Setakat semalam, seramai 6.8 juta sudah terima vaksin pertama dan kedua

Dos vaksin pertama dan kedua yang sudah diterima orang ramai kini berjumlah 6,823,104 setakat semalam, kata Menteri Kesihatan Datuk Seri Dr Adham Baba.

Jumlah penerima dos pertama ialah 4,924,334 orang dan daripada jumlah itu, 1,898,770 orang menerima dos kedua, sekali gus melengkapkan vaksinasi mereka dibawah Program Imunisasi Covid-19 Kebangsaan (PICK).

Sementara itu, lima negeri yang mencatatkan penerimaan kedua-dua dos tertinggi ialah Selangor dengan 251,260 orang, diikuti Johor (199,873), Sarawak (195,607), Perak (173,389) dan Kuala Lumpur (163,987).

Mengenai vaksinasi harian PICK, beliau berkata sebanyak 268,604 dos diberikan semalam berbanding 252,773 dos pada hari sebelumnya.

Menurut Dr Adham daripada jumlah itu, 175,201 merupakan penerima dos pertama manakala 93,403 adalah dos kedua.


Akta antilompat: Adakah parti lebih berkuasa daripada Agong tentukan siapa PM?

Ahli Parlimen Pasir Mas Ahmad Fadhli Shaari membangkitkan persoalan sama ada kuasa parti politik akan menjadi lebih tinggi daripada Yang di-Pertuan Agong dalam memilih Perdana Menteri (PM), jika undang-undang antilompat parti dilaksanakan.

Membahas Rang Undang-Undang (RUU) Perlembagaan (Pindaan) (No. 3) 2022 pada sidang khas Dewan Rakyat hari ini (11 April), beliau memberi contoh Ahli Parlimen (MP) yang mewakili sesebuah parti politik dilantik oleh Yang di-Pertuan Agong menjadi PM.

“Yang di- Pertuan Agong memilih MP itu sebagai PM yang difikirkan mempunyai kelayakan ataupun kepercayaan dan majoriti. Kebetulan pula MP yang dipilih itu bukan ketua parti,” katanya.

Menurutnya apabila parti memecat MP itu daripada parti maka beliau akan kehilangan kerusi Parlimen sekali gus tidak boleh lagi menjadi PM.

“Dalam hal ini menyebabkan PM itu sudah tidak jadi Ahli Parlimen. Dan sudah hilang kelayakan sebagai PM. Adakah itu bermaksud bahawa kuasa parti telah pun mengatasi kuasa Yang di-Pertuan Agong pada ketika itu untuk memilih PM?

“Situasi ini perlu untuk kita tangani, walaupun nampak macam mustahil tetapi ia boleh berlaku dan pada hari ini pun ia boleh berlaku kalau ia nak berlaku sekiranya pindaan ini diluluskan. Itu senario yang perlu untuk difikir,” katanya.

Untuk rekod, PM sekarang Datuk Seri Ismail Sabri Yaakob bukanlah ketua sebuah parti politik sebaliknya hanya Naib Presiden UMNO, manakala ketuanya ialah Datuk Seri Ahmad Zahid Hamidi sebagai Presiden serta Timbalan Presiden Datuk Seri Mohamad Hassan.

Yang di-Pertuan Agong melantik Ismail Sabri menduduki kerusi PM kesembilan setelah mendapat sokongan majoriti MP daripada Perikatan Nasional (PN) dan Barisan Nasional (BN).

Mengulas lanjut, Ahmad Fadhli yang juga Ketua Pemuda PN turut memberi contoh dan persoalan sekiranya jumlah kerusi di dalam Dewan Rakyat sama banyak iaitu masing-masing 111 kerusi.

“Pada ketika itu untuk membentuk kerajaan mana-mana ahli blok perlu untuk mengundi blok yang bertentangan bagi membolehkan Perdana Menteri untuk dilantik.

“Adakah ketika itu, MP yang telah membuat keputusan memberi sokongan, telah melanggar pertauran partinya dan beliau boleh dipecat sebagai MP?,” soalnya.

Dalam perbahasan itu, Ahmad Fadhli juga menyatakan pendirian menyokong Ismail Sabri terus dikekalkan sehingga ke akhir penggal bagi memberikan laluan kepada agenda-agenda yang lebih penting untuk rakyat.

Ismail Sabri juga katanya, diharap tidak tunduk kepada usaha-usaha untuk mengadakan pilihan raya dengan segera yang tidak memberikan manfaat pun kepada negara.


Pertemuan Annuar-Tun M, adakah bakal wujud kerjasama politik baharu?

Tan Sri Annuar Musa bertemu dengan bekas Perdana Menteri Tun Dr Mahathir Mohamad pada Ahad dalam satu hantaran yang dikongsi di Facebook semalam.

Pertemuan bekas pemimpin UMNO yang dipecat dan kini merupakan Presiden Pertubuhan Muafakat Nasional (MN) dengan Dr Mahathir itu menimbulkan spekulasi bakal wujud kerjasama politik baharu menjelang Pilihan Raya Negeri (PRN) tidak lama lagi.

Menerusi hantaran di Facebook, Annuar berkata, beliau bersama Dr Mahathir sepakat untuk terus berikhtiar mengukuhkan Muafakat dan Perpaduan orang Melayu dan Bumiputera di negara ini.

“Kami sepakat untuk terus berikhtiar mengukuhkan muafakat dan perpaduan orang Melayu dan Bumiputera serta memastikan muafakat orang Melayu dan Bumiputera kembali menjadi teras politik dan pentadbiran negara.

“Selain itu amatlah penting kita menyuburkan muafakat bagi mengurus negara kita yang berbilang bangsa dan agama ini dengan baik, seperti mana Tun pernah lakukan sekian lama sebagai Perdana Menteri,” katanya dalam hantaran tersebut.

Jelas Annuar, pertemuan yang berlangsung di kediaman Dr Mahathir itu membincangkan mengenai politik khususnya soal masa depan orang Melayu dan Bumiputera di Malaysia serta hal ehwal semasa politik negara.

“Sejak dulu Tun begitu passionate bila bercakap tentang orang Melayu.

“Walaupun saya dan Tun sering berbeza pendapat dan haluan politik, namun saya amat kagumi kepimpinan Tun yang begitu banyak membawa impak dan amat berjasa pada negara. Kebijaksanaannya serta ketajaman pemikirannya kekal hingga sekarang,” katanya.

Annuar sebelum ini mengesahkan akan menyertai parti baharu selepas dipecat UMNO sebelum ini dan menunggu masa yang sesuai untuk membuat pengumuman berhubung hala tuju politiknya.


Kadar jangkitan Covid-19 meningkat, tapi kebanyakan kategori 1, 2

Meskipun kadar kebolehjangkitan (R-Naught) Covid-19 di negara ini meningkat namun tiada sebarang peningkatan kes mendadak dilaporkan, kata Ketua Pengarah Kesihatan Tan Sri Dr Noor Hisham Abdullah.

Beliau berkata terdapat beberapa faktor yang mempengaruhi kebolehjangkitan iaitu jumlah kes baharu Covid-19, jumlah kes pulih dan mengambil kira faktor komuniti yang belum dijangkiti Covid-19 serta komuniti yang telah menerima vaksinasi.

“Kita lihat (kadar kebolehjangkitan) meningkat tetapi kebanyakan kes adalah kategori satu dan dua sebagai mana kita jangkakan selepas Aidilfitri kes akan meningkat tetapi (hanya) kes bagi kedua-dua kategori ini.

“Kemasukan ke hospital dan penggunaan katil di Unit Rawatan Rapi (ICU) masih kurang dan Kementerian Kesihatan Malaysia (KKM) masih ada kemampuan menerima pesakit, kita tidak nampak kes meningkat dengan mendadak,” katanya kepada pemberita selepas melancarkan Pameran Evolusi Baju Seragam Jururawat di Muzium Negara di sini hari ini.

Memetik Bernama, Dr Noor Hisham berkata KKM menjangkakan peningkatan kes baharu Covid-19 selepas pembukaan semula sempadan pada 1 April, namun liputan vaksinasi yang tinggi dan pematuhan kepada prosedur operasi standard (SOP) dalam kalangan rakyat Malaysia membantu pengawalan wabak itu.

Dalam perkembangan lain, Dr Noor Hisham berkata jumlah kes penyakit tangan, kaki dan mulut (HFMD) dan kes denggi mencatatkan penurunan pada dua tahun lepas kerana orang ramai mengamalkan langkah-langkah kesihatan awam.

“Kalau kita mengamalkan langkah-langkah kesihatan awam, kita bukan hanya mengawal Covid-19 tetapi kita mengawal penyakit berjangkit yang lain.

“… walaupun kita ada vaksin kita masih mengamalkan langkah-langkah kesihatan awam, jadi dengan dua perkara itu dan ditambah dengan ubat antiviral (rawatan Covid-19) kita mungkin lebih baik lagi dapat membendung penularan Covid-19 dalam negara,” katanya.

Selain berterima kasih atas sumbangan dan jasa jururawat di Malaysia, Dr Noor Hisham turut merakamkan penghargaan terhadap usaha Jabatan Muzium Malaysia mengadakan pameran sisipan baju seragam jururawat sebagai menghargai petugas barisan hadapan.

Pameran 10 hari sehingga 22 Mei yang berlangsung di Dewan Tengah, Muzium Negara itu mengisahkan pengenalan Hari Jururawat Sedunia, penerangan berkaitan tema sambutan tahun ini dan evolusi baju seragam jururawat di Malaysia dari awal tahun 1900 hingga kini.

Antara koleksi yang dipamerkan ialah baju seragam jururawat di seluruh negara, peralatan merawat pesakit dan foto-foto lama jururawat di sekolah latihan jururawat.


19 warga asing hampir lemas tongkang rempuh bot Maritim Malaysia

Sembilan belas warga asing yang cuba keluar dari negara ini menerusi Sungai Serdang Besar dekat Kapar, Selangor kira-kira jam 1 pagi tadi, hampir lemas selepas tongkang dinaiki karam setelah merempuh bot Agensi Penguatkuasaan Maritim Malaysia (Maritim Malaysia).

Kumpulan pendatang asing itu dikesan cuba menyusup keluar menuju sempadan perairan Malaysia-Indonesia dalam operasi – Op Benteng Laut dan Op Ehsan – bot peronda Penggalang 41 Maritim Malaysia, sebelum memintasnya.

Semua mereka yang menaiki tongkang kayu tanpa memasang lampu dikesan pada kedudukan sekitar 2.5 batu nautika di barat Sungai Serdang Besar kira-kira jam 1 pagi tadi.

Tongkang itu bagaimanapun merempuh bot Maritim Malaysia apabila dipintas menyebabkannya karam. Bot Maritim juga mengalami kerosakan, tetapi semua anggota selamat, kata Pengarah Maritim Negeri Selangor, Kepten Mohd Rosli Kassim.

Semua mereka berjaya diselamatkan anggota Penggalang 41 dengan bantuan dua aset Polis Diraja Malaysia (PDRM) dan satu aset Tentera Laut Diraja Malaysia (TLDM) yang juga turut serta dalam operasi itu.

Pemeriksaan mendapati tongkang berkenaan membawa 19 warga asing termasuk tekong, terdiri daripada 16 lelaki dan dua wanita warga Indonesia, serta seorang lelaki warga Pakistan dalam lingkungan umur 20 hingga 45 tahun.

Kesemua suspek ditahan, 12 daripadanya gagal mengemukakan sebarang dokumen pengenalan diri yang sah, manakala tujuh lagi mempunyai pasport tanpa cop keluar atau masuk secara rasmi.

“Kes akan disiasat mengikut Akta Imigresen 1959/63 iaitu keluar Malaysia melalui jalan yang tidak diwartakan dan di bawah Akta Anti Pemerdagangan Orang Dan Penyeludupan Migran (ATIPSOM) 2007,” katanya.

“Maritim Malaysia meminta orang ramai menyalurkan sebarang maklumat berkaitan jenayah dan kecemasan di laut menerusi Pusat Operasi Maritim Negeri Selangor di talian 03-31760627 dan MERS 999 yang beroperasi secara 24 jam,” katanya.


362 individu daripada 10 kluster baharu positif Covid-19

Sepuluh lagi kluster Covid-19 dikesan di seluruh negara dalam tempoh 24 jam sehingga 12 tengah hari tadi membabitkan masing-masing empat jangkitan di tempat kerja, dan komuniti, serta dua kluster kumpulan berisiko tinggi.

Ketua Pengarah Kesihatan Tan Sri Dr Noor Hisham Abdullah berkata angka itu menjadikan keseluruhan kluster Covid-19 yang dikesan di negara ini sejak awal tahun lalu meningkat kepada 5,580 dengan 4,735 telah ditamatkan, manakala 845 kluster masih aktif.

Empat kluster tempat kerja yang direkodkan hari ini membabitkan Tampin, Negeri Sembilan dengan 68 kes; Batu Pahat, Johor (10 kes); Kuala Langat dan Klang, Selangor (15 kes); dan Rompin, Pahang (40 kes).

Bagi kluster komuniti pula, Kelantan mencatatkan dua kluster di Pasir Mas (tujuh kes) serta Kota Bharu dan Bachok (10 kes); Temerloh, Pahang (51 kes); dan Kuala Kangsar, Perak (98 kes).

Sementara itu daerah Timur Laut di Pulau Pinang merekodkan satu kluster kumpulan berisiko tinggi membabitkan 43 kes, manakala Raub, Pahang (20 kes).

Mengenai 8,743 kes baharu yang direkodkan hari ini beliau berkata 14 daripadanya adalah kes import dan 478 membabitkan rakyat asing.

Menurut Dr Noor Hisham, daripada kes hari ini juga 122 melibatkan pesakit kategori 3, 4 dan 5, manakala selebihnya terdiri daripada kategori 1 dan 3.

“Seramai 14,422 pesakit disahkan sembuh menjadikan kumulatif sejak awal tahun lalu kepada 2,184,711 kes berbanding 2,332,221 kes positif.

Sementara itu, Dr Noor Hisham memaklumkan data berkaitan status terkini jangkitan Covid-19 akan disiarkan dalam laman sesawang COVIDNOW yang akan dikemas kini mulai jam 12 tengah malam setiap hari.

“Data berkenaan status terkini jangkitan Covid-19 telah sekian lama dilaporkan sejak awal penularan Covid-19. Kaedah pelaporan oleh KKM sememangnya berubah dari semasa ke semasa agar sesuai dengan situasi penularan Covid-19,” katanya.


Zaid bidas Majlis Peguam kunci mulut Akta Hasutan digunakan terhadap Sanusi

Majlis Peguam (Bar Council) dibidas peguam terkenal, Datuk Zaid Ibrahim apabila Akta Hasutan digunakan untuk menekan musuh politik kerajaan campuran.

Zaid mempertikaikan Majlis Peguam yang sebelum ini lantang jika pemimpin Pakatan Harapan (PH) didakwa atas akta sama tersebut, tetapi tidak pula bersuara dalam kes membabitkan Menteri Besar Kedah Datuk Seri Muhammad Sanusi Md Nor.

Zaid, yang menyokong pakatan UMNO dengan PH untuk membentuk kerajaan tahun lepas membidas kerajaan campuran Datuk Seri Anwar Ibrahim sibuk mengejar pengkritik mereka.

“Pencapaian paling ketara kerajaan Madani ialah menggunakan Akta Hasutan terhadap lawannya.

“Apabila lawan ini memohon maaf, menteri Madani menjawab, ‘Itu tidak mencukupi’,” katanya dipetik laporan MalaysiaNow hari ini.

Terdahulu, Sanusi ditahan pihak polis sekitar jam 3 pagi malam tadi sebelum dibawa ke Mahkamah Sesyen Selayang untuk didakwa pagi ini.

Komen Zaid mendapat sokongan daripada rakan peguamnya, Datuk Ambiga Sreenevesan.

“Saya bersetuju dengan Zaid bahawa penggunaan Akta Hasutan terhadap musuh politik (dan sebenarnya terhadap sesiapa sahaja) oleh kerajaan ini adalah tidak boleh diterima sepenuhnya.

“Jadi bertentangan dengan Malaysia yang kita perjuangkan. Akta Hasutan mesti dimansuhkan!” kata bekas presiden Majlis Peguam itu menerusi ciapan di Twitter.

Sanusi didakwa atas ucapannya yang dikatakan mempersendakan prestasi Menteri Besar Selangor Datuk Seri Amirudin Shari serta pelantikannya oleh Sultan.

Beliau memohon ampun kepada Sultan Selangor, tetapi pemimpin kerajaan termasuk Menteri Undang-Undang Datuk Seri Azalina Othman Said terus mendesak agar siasatan diteruskan.

Kehadiran Sanusi di mahkamah hari ini hanya lima hari selepas polis membuka kertas siasatan terhadap ahli politik popular PAS itu.

Dalam pada itu Zaid menempelak kepimpinan semasa Majlis Peguam, yang sebelum ini mengeluarkan kritikan berhubung penggunaan Akta Hasutan terhadap ahli politik PH.

“Sekarang Sanusi akan didakwa, semua orang gembira. Tiada lagi tekanan ke atas Peguam Negara.

“Majlis Peguam, pembela kedaulatan undang-undang, tentu berpuas hati juga,” tambahnya.


PH masih sokong Ismail Sabri, MoU tak semestinya berakhir bulan ini

Pakatan Harapan (PH) memberi isyarat akan masih menyokong kerajaan Perdana Menteri Datuk Seri Ismail Sabri Yaakob dan bersedia untuk menimbang menyambung memorandum persefahaman (MoU) Transformasi dan Kestabilan Politik.

Ketua Pembangkang, Datuk Seri Anwar Ibrahim berkata MoU yang ditandatangani sebelum ini tidak semestinya berakhir hujung bulan ini, malah menyatakan komitmen untuk menyambungnya walaupun UMNO sudah membuat ketetapan kepada Ismail Sabri agar tidak menyambungnya lagi.

“Saya ada berbincang dengan Perdana Menteri baru-baru ini mengenai MoU ini sebab mereka perlu melaksanakannya, setakat ini Akta Antilompat Parti sudah dipersetujui, ada kita berbincang mengenai tadbir urus dan penyelewengan yang menjadi antara kebimbangan utama.

“Namun, kita perlu bincang di peringkat PH, lagipun kita baru sahaja ada barisan kepimpinan baharu di DAP dan kini di PKR. Tetapi dari segi ketetapan MoU, ia tidak semestinya perlu berakhir bulan ini atau sebelum pilihan raya umum ke-15 (PRU-15),” katanya dipetik semasa sidang media Kongres Nasional PKR Ke-16 hari ini.

Anwar menjelaskan, beliau tidak mahu pembangkang dilihat sebagai pihak yang tidak menumpukan kepada isu-isu rakyat.

“Bila kita berhentikan (tempoh MoU tamat), adakah kita memaksa adakan pilihan raya, sebab masih ada isu yang perlu ditangani, tetapi kita perlu bersedia untuk pilihan raya,” katanya.

Beliau memberikan peringatan kepada Ismail Sabri berhubung status MoU tersebut.

“Minggu depan, bila saya jumpa dengan Ismail Sabri, kita tidak mahu menjadi sebahagian daripada strategi UMNO berhubung soal PRU-15 awal atau lambat.

“Kita hanya bersiap sedia meskipun pilihan raya semakin hampir,” katanya lagi.

Terdahulu, UMNO sudah membuat ketetapan dan meminta Ismail Sabri supaya tidak menyambung MoU dengan pembangkang yang akan berakhir 31 Julai ini.

Malah, Presiden UMNO Datuk Seri Ahmad Zahid Hamidi juga berkali-kali sudah memberi isyarat kepada Ismail Sabri agar segera membubarkan Parlimen bagi memberi laluan PRU-15 diadakan.

Bagaimanapun, difahamkan sehingga hari ini masih belum ada perbincangan antara lima pemimpin tertinggi UMNO diadakan untuk mencari tarikh PRU, ia walaupun semasa Perhimpunan Agung Khas sebelum ini ketetapan sudah dibuat supaya “Top 5” berunding.


1,866 kes baharu, enam kematian

Jumlah jangkitan baharu Covid-19 dalam tempoh 24 jam semalam (Sabtu, 3 Disember 2022), turun kepada 1,866 kes berbanding 2,421 yang direkodkan pada Jumaat.

Jumlah itu termasuk enam kes import, menurut data Kementerian Kesihatan (KKM) yang dikemas kini tengah malam tadi.

Jumlah itu menjadikan kumulatif positif Covid-19 sejak 25 Januari 2020 hingga semalam meningkat kepada 4,998,830 kes, dengan 4,939,021 pesakit telah sembuh, termasuk 2,814 yang pulih semalam.

Menurut data laman sesawang Github KKM, daripada jumlah jangkitan baharu itu, 1,284 kes melibatkan individu yang telah menerima suntikan dos penggalak; 389 kes (penerima dua dos); 181 kes (individu tidak divaksinasi); dan 12 kes (individu belum lengkap divaksinasi).

Sementara itu, data laman sesawang KKMNOW menunjukkan sehingga semalam 23,099 kes masih aktif, turun berbanding 24,053 yang dilaporkan sehingga Jumaat.

Daripada jumlah itu, 21,422 pesakit masih menjalani kuarantin di rumah (22,258 pesakit pada Jumaat); dan 1,575 pesakit dirawat di hospital, turun berbanding 1,698 pada Jumaat.

KKM juga memaklumkan tiada pesakit ditempatkan Pusat Kuarantin dan Rawatan Covid-19 Berisiko Rendah (PKRC).

Seramai 102 pesakit dimasukkan ke unit rawatan rapi, meningkat berbanding 97 pada Jumaat, dengan 69 daripadanya memerlukan alat bantuan pernafasan (62 pada Jumaat).

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, seramai enam pesakit meninggal dunia akibat komplikasi Covid-19 dalam tempoh 24 jam semalam, termasuk satu kes kematian di luar fasiliti kesihatan atau brought in death (BID).

Dua daripada kes kematian itu dilaporkan di Selangor, dan masing-masing satu di Perak, Perlis, Terengganu dan Kuala Lumpur (BID).

Jumlah itu menjadikan kumulatif kematian akibat Covid-19 sejak 17 Mac 2020 hingga semalam sebanyak 36,710 kes, termasuk 7,814 kes BID.


Awas! Jerat cinta laman sosial

Kajian Polis Diraja Malaysia (PDRM) mendapati trend kes penipuan cinta di negara ini menunjukkan peningkatan dalam tempoh tiga tahun kebelakangan ini.

Dilaporkan sebanyak 1,535 kes penipuan cinta dilaporkan pada 2019 membabitkan kerugian sebanyak RM79.11 juta.

Pada tahun 2020, jumlah kes meningkat sebanyak 47 kes kepada 1,582 kes dengan jumlah kerugian RM58.33 juta, manakala empat bulan pertama tahun lalu, sebanyak 549 kes dilaporkan membabitkan kerugian RM20.58 juta.

Berbanding tempoh sama tahun 2020, jumlah kes dicatatkan untuk 2021 menunjukkan peningkatan sebanyak 87 kes.

Ketua Pematuhan Asia Pasifik (APAC), Genevieve Noakes, berkata, meletakkan maklumat peribadi di profil akaun laman sosial media antara punca wanita mudah menjadi mangsa penipuan cinta atau ‘love scam’.

“Tidak salah jika menggunakan sosial media untuk bersosial tetapi maklumat peribadi seperti nama penuh, warganegara, tarikh lahir atau nombor telefon tidak sepatutnya diletakkan di profil,” katanya

Katanya, berdasarkan maklumat itu akan memudahkan penipu menjadikan seseorang itu sebagai mangsa mereka.

“Maklumat seperti taraf kewarganeraan paling tidak boleh diletakkan di akaun profil di media sosial kerana ia menjadi sasaran utama penipu cinta kerana mereka akan melihat bakal mangsa dari negara mana sebelum memulakan agenda penipuan.

“Jika penipu mula bertanyakan mengenai kewangan termasuk meminta duit dengan alasan tertentu termasuk untuk modal perniagaan atau pelaburan, itu ada petunjuk mereka menjadi perangkap cinta,” katanya.

Genevieve berkata, kebanyakan penipuan cinta di laman sosial, justeru orang ramai terutama wanita sedang mencari cinta, perlu lebih berhati-hati menggunakan medium itu.

Aktiviti penipuan cinta tidak semestinya bermula daripada penipu itu, ada kes bermula daripada wanita terlebih dahulu kerana dikatakan terdesak mencari cinta.

“Penipu pula akan berpura-pura jatuh cinta terhadap mangsa dan mula bertanyakan banyak maklumat daripada mangsa tanpa disedari.

“Selepas mangsa terjatuh cinta, dengan mudah mereka akan tunduk kepada apa yang diminta termasuk duit kerana tidak menyangka mereka sedang ditipu,” katanya.

Beliau berkata, kira-kira 80 peratus penduduk di Malaysia menggunakan internet dalam kehidupan seharian termasuk untuk bekerja, menjana pendapatan dan bersosial.

Justeru, penggunaan internet yang meluas membuka peluang kepada penipuan cinta untuk mengambil kesempatan terutama wanita sedang mencari teman hidup.

Katanya, penipu akan mencari seberapa banyak peluang untuk mendapatkan mangsa dan platform paling mudah menerusi cara ini.

“Untuk terjatuh cinta menerusi di laman sosial bergantung kepada individu sendiri sama ada mudah tertarik atau sebaliknya.

“Ada individu mudah tertarik hanya melalui laman sosial apabila lelaki berkenaan menunjukkan sesuatu yang diminatinya walaupun hakikatnya ia tidak benar.

“Penipu tidak memilih usia dan latar belakang mangsa tetapi cuma mencari peluang untuk mewujudkan satu hubungan seterusnya mensasarkan mereka sebagai mangsa,” katanya.

Justeru, sesiapa menggunakan sosial media elakkan menulis maklumat peribadi di profil akaun mereka kerana ia tersangat bahaya.

Katanya, wanita perlu bijak dalam menggunakan platform itu, meskipun ia antara boleh membantu untuk mendapatkan pasangan, namun perlu lebih berhati-hati.


Akar umbi berhak gesa Zahid letak jawatan: Ismail

Tiada halangan untuk akar umbi mendesak Presiden UMNO Datuk Seri Ahmad Zahid Hamidi meletak jawatan dan setiap pandangan perlu didengar secara adil, kata Datuk Seri Ismail Sabri Yaakob.

Naib Presiden UMNO itu berkata ahli-ahli UMNO berhak hak untuk menyuarakan pandangan mereka dan tidak boleh dihalang kerana parti mengamalkan prinsip kebebasan bersuara.

“Setiap ahli berhak untuk mengeluarkan pandangan masing-masing dan kita tak pernah halang ahli daripada bersuara. Dari dahulu lagi ahli bersuara. Apa pandangan mereka kita perlu dengar dan kita tak pernah tutup mulut sesiapa untuk bersuara,” katanya dipetik Bernama.

Ismail Sabri menyifatkan kemelut dalaman UMNO akan bertambah kritikal sekiranya Zahid masih tidak membuat laporan polis berhubung klip audio yang tular dan menggesa supaya ia dilakukan dengan segera bagi mengelak kekeliruan akar umbi.

“Kalau percepat laporan polis ia akan memadam kesangsian (dalam kalangan ahli akar umbi) kerana sekarang ada ahli yang kata ya (ia berlaku), ada ahli yang kata tidak.

Kalau dah keluar dapatan (tulen atau tidak audio), tiada lagi isu berkaitan audio (selepas ini),” katanya lagi.

Baru-baru ini, satu rakaman audio perbualan antara dua individu dengan suara mirip Zahid dan Anwar, yang didakwa berlaku selepas Perhimpunan Agung UMNO, tersebar di sosial media.


Kenyataan Azalina beri gambaran PM UMNO kawal pendakwaan

Kenyataan Datuk Seri Azalina Othman Said berhubung pelantikan Peguam Negara memberi gambaran seolah-olah institusi pendakwaan negara dipengaruhi dan dikawal secara jelas oleh seorang Perdana Menteri.

Ketua Pemuda PAS dan Perikatan Nasional (PN) Ahmad Fadhli Shaari berkata ketika era pelbagai pembaharuan dari sudut menghidupkan demokrasi sebenar dilakukan oleh kerajaan hari ini, seruan Azalina yang juga Penasihat Undang-Undang dan Hak Asasi Manusia Perdana Menteri itu kelihatan seperti kembali ke belakang.

“Saya memohon untuk berbeza dengan Ahli Parlimen Penggerang yang saya hormati dalam isu lantikan Peguam Negara.

“Menyatakan bahawa ‘setiap Perdana Menteri akan lantik AG orang dia’ adalah satu kenyataan yang membayangkan instituti pendakwaan dipengaruhi dan dikawal dengan jelas oleh Perdana Menteri.

“Langkah yang paling baik ialah memisahkan fungsi Peguam Negara dengan tugas pendakwaan,” katanya dalam kenyataan di Facebook beliau hari ini.

Katanya, perkara itu sebenarnya sudah dimulakan perancangan oleh kerajaan ketika Datuk Seri Takiyuddin Hassan menggalas tanggungjawab sebagai Menteri di Jabatan Perdana Menteri (Parlimen dan Undang-Undang).

“Pada ketika kenyataan Takiyuddin dibuat tahun lalu, menariknya ia juga sebagai menyahut cadangan Ahli Parlimen Pengerang yang ketika itu sebagai Timbalan Yang Dipertua Dewan Rakyat, di mana beliau menuntut supaya sebuah Suruhanjaya Siasatan Diraja (RCI) ditubuhkan bagi pembaharuan Jabatan Peguam Negara.

“Hari ini, tidak pasti perancangan itu sudah sampai ke mana, namun ia perlu dihidupkan dan dijayakan dengan serius jika mahu melihat undang-undang dilaksanakan dengan adil,” kata Ahli Parlimen Pasir Mas itu.

Sabtu lalu, Azalina pada Taklimat Khas Presiden UMNO membidas bosnya, Datuk Seri Ismail Sabri Yaakob, berhubung pelantikan Peguam Negara.

Azalina berkata di bahagian lain dunia, seorang Perdana akan melantik “orangnya sendiri” untuk menjadi AG.

“Di mana-mana negara, sesiapa yang menjadi Perdana Menteri akan memilih orangnya sendiri untuk menjadi AG.

“Saya sudah menjadi ketua bahagian UMNO lebih 20 tahun. Sudah tentu setiausaha bahagian adalah orang saya sendiri, begitu juga ketua penerangan kerana saya melantik mereka,” kata Azalina.


Menteri PAS jawab fitnah Siti Kasim berhubung jam Rolex

Menteri Di Jabatan Perdana Menteri (Hal Ehwal Agama) Senator Idris Ahmad menjawab fitnah yang dilempar seorang peguam kontroversi yang sering bertukar warna rambut, Siti Kasim yang menuduh memakai jam mahal berjenama Rolex.

Naib Presiden PAS itu dalam satu kenyataan di akaun Facebooknya menjawab tuduhan dibuat oleh Siti Kasim dengan menjelaskan jam dipakainya bukan berjenama Rolex sebaliknya sebuah jam Buruj yang mempunyai fungsi menyimpan waktu solat dan arah kiblat.

“Untuk pengetahuan, jam Buruj ni lama dah saya pakai, senang nak tahu waktu solat dan arah kiblat.

“Boleh solat kat mana-mana. Dalam pejabat yang baru masuk pun boleh solat sebab senang nak tentukan arah kiblat,” katanya.

Terdahulu, Siti Kasim dalam satu ciapan di akaun Twitternya mendakwa Idris memakai jam emas Rolex dan mengkritiknya kerana menggunakan tulisan Jawi pada tanda nama yang digunakannya.

Peguam kontroversi yang agak berisi badannya itu juga sebelum ini pada tahun lalu mengeluarkan kenyataan berhubung gesaan supaya mengharamkan sekolah tahfiz di negara ini.

Sebelum ini, kenyataan Siti Kasim bertajuk ‘Pis Way Of Dealing With A Problem’ tular di Facebook dan polis menerima sebanyak 113 laporan polis membabitkan kenyataan itu sebelum siasatan dimulakan pada 27 Mei lalu.

Kes tersebut disiasat mengikut Seksyen 505 (b) Kanun Keseksaan kerana sengaja mengaibkan dengan niat boleh membangkitkan pecah keamanan dan Seksyen 233 Akta Komunikasi 1998.

Siti Kasim juga pejuang tegar dalam isu golongan Lesbian, Gay, Biseksual dan Transgender (LGBT).


71.4 peratus populasi dewasa sudah terima dos pertama vaksin Covid-19

Lebih 10.1 juta atau 43.3 peratus daripada populasi dewasa Malaysia kini melengkapkan suntikan vaksin Covid-19, semalam, menurut data dikeluarkan Jawatankuasa Khas Jaminan Akses Bekalan Vaksin Covid-19 (JKJAV) hari ini.

Data merangkumi keseluruhan dos suntikan sejak Program Imunisasi Covid-19 Kebangsaan (PICK) dilancarkan Februari lalu juga menunjukkan lebih 16.7 juta atau 71.4 peratus populasi dewasa Malaysia menerima suntikan pertama vaksin itu.

Secara keseluruhan 26,851,765 dos suntikan vaksin telah diberikan dengan Lembah Klang yang merangkumi Selangor, Kuala Lumpur dan Putrajaya merekodkan jumlah tertinggi sebanyak 10,251,275 dos.

Tiga negeri lain turut merekodkan pemberian vaksin tertinggi iaitu Sarawak sebanyak 3,388,952 dos membabitkan 1,795,633 dos pertama dan 1,593,319 dos kedua; Johor dengan 2,255,996 dos (1,564,691 dos pertama dan 691,305 dos kedua); dan Sabah dengan 1,803,399 dos (1,230,396 dos pertama dan 573,003 dos kedua).

Semalam sahaja sebanyak 462,860 dos suntikan diberikan membabitkan 162,182 dos pertama dan 300,678 dos kedua.


Hampir 7.6 juta dos vaksin sudah diberi

Sebanyak 7,593,179 dos vaksin diberikan kepada penduduk di negara ini melalui Program Imunisasi COVID-19 Kebangsaan (PICK), sehingga malam tadi, kata Menteri Kesihatan Datuk Seri Dr Adham Baba.

Melalui ciapan di Twitter beliau berkata daripada jumlah itu, 16.7 peratus membabitkan 5,463,28 penerima vaksin dos pertama dan 2,130,051 atau 6.5 peratus penerima vaksin dos kedua.

“Sebanyak 197,274 dos vaksin diberikan semalam dengan 154,279 membabitkan penerima dos pertama manakala bakinya, 42,995 penerima dos kedua,” katanya.

Tiga negeri mencatat lebih sejuta penerima dos vaksin semalam, didahului Sarawak dengan 1,232,275, Selangor (1,156,052) dan Kuala Lumpur (1,137,626).


Keling dalam kamus DBP: Menjawab P. Ramasamy DAP melalui fakta sejarah nusantara

Nusantara telah menjadi medan turun naiknya pengaruh sesuatu agama yang dianuti oleh penduduk dunia. Ada yang bertanya kenapa Rumpun Melayu Nusantara ramai menganuti agama Islam yang berasal dari “padang pasir” tempat unta membiak tersebut?

Untuk memahaminya perlulah kita meneliti sejarah secara berlapang dada. Nenek moyang Rumpun Melayu di zaman pra Srivijaya rata-ratanya menganuti kepercayaan Hinduisme di mana majoritinya menjadi pengikut Dewa Shiva dan Vishnu.

Ia bercampur aduk dengan kepercayaan memuja elemen-elemen alam semulajadi di sesuatu tempat tersebut menjadikan Rumpun Melayu ketika itu antara komuniti manusia yang cukup kuat perasaan kerohaniannya.

Antara kerajaan-kerajaan Hindu Rumpun Melayu di zaman pra empayar Srivijaya ialah Tambralinga yang berpusat di Ligor (kini dalam Thailand), kerajaan Kalingga di Jawa Tengah, kerajaan Kutai di Timur Kalimantan, kerajaan Zamin Turan di Kedah oleh Merong Mahawangsa, kerajaan Gangga Nagara di Beruas, Perak dan kerajaan Chih Tu (Tanah Merah) di Kelantan.

Raja Melayu ketika itu dianggap sebagai wakil dewa di bumi. Ajaran Hindu dipercayai dibawa oleh para pedagang dari Benua Kecil India, secara spesifiknya oleh etnik Kalinga dari Odisha bersama tulisan Pallava dan bahasa Sanskrit yang kelak memperkayakan perkembangan Bahasa Melayu Kuno.

Mereka inilah yang digelar sebagai “Keling” oleh nenek moyang Rumpun Melayu. Hingga ke hari ini, masyarakat Hindu di wilayah Odisha, pantai timur India menyambut perayaan Bali Yatra sempena pelayaran nenek moyang mereka ke Pulau Bali membawa agama Hindu dalam misi perdagangan mereka ke Nusantara.

Lalu tibalah era di mana empayar Srivijaya terbentuk di Nusantara dalam abad ke-7 oleh Dapunta Hyang Sri Jayanasa selaku Maharaja Srivijaya yang pertama.

Pada awalnya para pemerintah empayar ini menganuti agama Hindu. Kemudiannya apabila mereka berhubungan dengan keluarga Diraja Sailendra di Jawa Tengah yang dipercayai berasal dari keturunan empayar Funan di IndoChina mengikut pendapat pengkaji sejarah dari Perancis bernama Coedes (1934), maka sedikit demi sedikit pengaruh agama Buddha aliran Mahayana menyerap ke dalam empayar Srivijaya sehingga ia dikembangkan lagi menjadi agama Buddha aliran Vajrayana anutan empayar tersebut.

Pada abad ke-9, candi Borobudur telah dibina oleh Dinasti Sailendra yang ketika itu berkuasa dalam empayar Srivijaya di Jawa Tengah. Ia merupakan infrastruktur keagamaan (Buddha Mahayana) yang terbesar di dunia.

Jauh lebih besar dari candi Lembah Bujang di Kedah atau dibandingkan dengan kompleks Kuil Hindu Prambanan zaman Dinasti Sanjaya di kota Jogjakarta. Malah kawasannya lebih luas dari Kota Angkor Wat Empayar Khmer di Kemboja. Begitu hebatnya binaan Rumpun Melayu Dinasti Sailendra zaman Srivijaya ketika itu.

Namun kehebatan Srivajaya mengundang pencerobohan kuasa asing apabila armada Empayar Tamil Chola dari Selatan India menyerang pusat-pusat Empayar Srivijaya tersebut terutamanya Kedah. Lantas melumpuhkan kekuasaan Srivijaya serta pengaruh agama Buddha di Nusantara secara beransur-ansur seiringan dengan hadirnya agama Islam ke rantau ini pada zaman Khilafah Umayyah di Timur Tengah.

Pencerobohan Empayar Tamil Chola terhadap Dunia Melayu Nusantara pada tahun 1025 merupakan detik sejarah apabila kerajaan yang terkenal dengan agama Hindu dari Benua Kecil India telah memusuhi Srivijaya yang merupakan empayar maritim berasaskan agama Buddha yang turut tergolong dalam kategori agama jenis “Dharma” sama seperti Hindu kerana mempunyai asal-usul yang saling berkait.

Sungguhpun perseteruan itu mungkin bersifat politik atau persaingan kuasa semata-mata namun konflik berdarah tersebut telah menyebabkan Rumpun Melayu Nusantara tidak lagi mempunyai hubungan rapat dengan mana-mana kerajaan dari Benua Kecil India seperti sebelumnya kecuali beberapa proksi Chola di Kedah dan utara persisiran Sumatera.

Pengaruh kebudayaan dan kepercayaan yang berasal dari Benua Kecil India terhadap Rumpun Melayu terutamanya di Semenanjung Tanah Melayu makin terhakis apabila Empayar Langkasuka di zaman Dinasti Chermin yang ketika itu berpusat di Kelantan-Patani yang muncul setelah keruntuhan Empayar Srivijaya telah menghadapi serangan demi serangan dari arah utara Segenting Kra oleh satu lagi kuasa asing yang berpaksikan agama jenis Dharma iaitu Empayar Sukothai.

Ia merupakan kerajaan dari etnik Thai yang beragama Buddha aliran Theravada dari kawasan yang dikenali sebagai Siam. Ligor merupakan antara kota kerajaan Melayu yang terawal jatuh ke tangan etnik Thai dalam misi penjajahan bangsa tersebut untuk menakluki Dunia Melayu Nusantara di zaman pasca Srivijaya.

Tatkala melihatkan pertalian agama jenis Dharma tidak lagi boleh memberikan keselamatan atau perlindungan dalam hubungan diplomatik antara Rumpun Melayu dengan bangsa-bangsa asing di perbatasan Nusantara, diperhebatkan lagi dengan ketelusan akhlak para pedagang Muslim yang hadir berniaga secara adil dan usaha dakwah yang bijaksana, maka Islam menjadi agama pilihan yang makin popular terutama di zaman Empayar Melayu Melaka. Tamadun Islam dari Timur Tengah dilihat maju dari segi pencapaian teknologi malah penerimaan Islam oleh Raja-Raja Rumpun Melayu ketika itu menjadi faktor kaum pribumi memeluk Islam beramai-ramai. Majapahit merupakan empayar Rumpun Melayu (Jawa) di Nusantara yang terakhir berakidah agama jenis Dharma iaitu Hindu.

Satu persatu kerajaan Rumpun Melayu di rantau Asia Tenggara menjadi kerajaan Islam sehingga ke Kepulauan Sulu di Filipina dan Makassar di selatan Pulau Sulawesi.

Hanya sebilangan kecil sahaja kerajaan Rumpun Melayu yang kekal menganuti agama jenis Dharma seperti Hindu contohnya di Pulau Bali atau masih mengamalkan kepercayaan animisme di kawasan pedalaman jauh dari persisiran pantai sekitar Nusantara menjelang abad ke-16.

Kedatangan penjajah Barat seperti Portugis, Belanda dan Inggeris tidak berjaya memurtadkan majoriti Rumpun Melayu Nusantara kepada agama Kristian kerana kehadiran “orang putih” secara biadab serta kelicikan bangsa itu memanipulasi persengketaan dalaman kerajaan-kerajaan Nusantara akhirnya memberi imej buruk terhadap kepercayaan yang dianuti oleh penjajah Barat tersebut.

Kristian hanya berjaya dikembangkan secara berleluasa di Filipina di zaman penjajahan Empayar Sepanyol yang ketika itu cukup agresif dengan polisi “Inquisition” terhadap para pribumi koloni jajahannya.

Dr. Muhammad Faiz Bin Na’aman
Ahli Majlis Pimpinan Tertinggi
Parti Pribumi Bersatu Malaysia
22 Mac 2021


UMNO sudah ada calon PM, sekarang waktu terbaik PRU-15 diadakan: Mat Hasan

Keputusan UMNO mencalonkan Datuk Seri Ismail Sabri Yaakob sebagai calon Perdana Menteri pada pilihan raya umum ke-15 (PRU-15), menunjukkan kesepakatan dan kestabilan parti itu.

Timbalan Presiden UMNO Datuk Seri Mohamad Hasan atau Mat Hasan itu berkata pengumuman calon PM tersebut adalah tepat pada masanya memandangkan pembangkang semakin lemah dan perlu disegerakan PRU-15 bagi memastikan kemenangan berpihak kepada Barisan Nasional (BN).

“Mood ‘feeling good’ itu masih ada, ketika ini juga kita lihat parti pembangkang dalam keadaan bercempera (pecah-belah), jadi sebagai perancang kepada parti, ini waktu terbaik diadakan PRU15.

“Kita ikut ‘window’ fasa berfasa, masanya dari sekarang hingga Jun, kalau lebih (dari tempoh itu) kita tengok ‘window’ lain sebab dinamik politik berubah-ubah, kita tak boleh kata keadaan ini berpanjangan sehingga akhir tahun atau tahun hadapan…perlu kaji dengan teliti,” katanya dipetik laporan Bernama.

Mohamad terdahulu menghadiri Persidangan Pertama (Perasmian) Penggal Kelima Dewan Undangan Negeri (DUN) Negeri Sembilan Ke-14 hari ini.

Dalam pada itu, Mohamad juga berkata pengumuman pencalonan Ismail Sabri juga menutup dakwaan kononnya parti itu berkecamuk dalam menentukan ‘poster boy’, lapor Bernama.

“Bagi saya menghadapi pilihan raya, kita mesti uruskan ‘rumah tangga’ kita dulu, kita perlu pastikan dalam rumah tangga kita teratur, kalau rumah tangga berkecamuk, siapa yang nak kita tonjolkan, ia menjadi tanda tanya dan jadi berebut-rebut itu tidak baik bagi parti, jadi bila pucuk pimpinan dah memutuskan ini maka dalam parti lega.

“Orang kata UMNO berkecamuk, tak dapat pilih siapa ‘poster boy’, jadi kita jelas bahawa kita bersepakat perdana menteri sekarang adalah calon terbaik…UMNO kini bersatu, tenang dan bersiap sedia hadapi pilihan raya,” katanya.

Mengulas mengenai persiapan PRU-15, Mohamad berkata beliau akan ke setiap negeri selepas Ramadan, bagi memantau dan meneliti kerusi mana yang perlu difokuskan dan berpotensi untuk peroleh kemenangan.

“Ada kawasan yang kita nak kekalkan, ada kawasan yang kita nak dapatkan dan ada kawasan yang kita nak kurangkan kekalahan, itu strategi saya…kita perlu berpijak di atas realiti, bukan semua kita mahu bertanding,” jelasnya.


[KEMAS KINI] Kematian turun bawah 100, kes sembuh meningkat

Jumlah kes sembuh harian pesakit Covid-19 semakin meningkat apabila dalam tempoh 24 jam sehingga 12 tengah hari tadi seramai 9,683 pesakit disahkan sembuh menjadikan kumulatif 844,541, berbanding jumlah keseluruhan 1,013,438 kes.

Jumlah kematian juga turun kepada 92 pesakit, berbanding angka yang dicatatkan semalam sebanyak 184 kes, menjadikan keseluruhan jumlah kes kematian kepada 7,994.

Ketua Pengarah Kesihatan Tan Sri Dr Noor Hisham Abdullah berkata sehingga kini 160,903 kes masih aktif dengan 970 pesakit masih dirawat di unit rawatan rapi, dan 501 kes memerlukan bantuan alat pernafasan.

Terdahulu beliau memaklumkan keseluruhan jangkitan Covid-19 sejak kes pertama mula dikesan di negara ini pada Februari tahun lalu, kini melangkau lebih satu juta kepada 1,013,438 kes.

Angka ini muncul setelah 17,045 jangkitan baharu direkodkan di seluruh negara dalam tempoh 24 jam sehingga 12 tengah hari tadi, sekali gus menjadi yang tertinggi setakat ini pernah dicatatkan.

Beliau berkata dalam tempoh itu Selangor merekodkan jumlah kes positif Covid-19 tertinggi iaitu sebanyak 8,500 kes.

Daripada jumlah itu, 4,884 kes atau 57.46 adalah daripada saringan kontak rapat; 3,440 kes (40.47 peratus) saringan lain-lain; 175 kes (2.06 peratus) dari saringan kluster dan satu kes (0.01 peratus) merupakan kes import A (penularan dari luar negara).

Di negeri Selangor, didapati 72 peratus kes positif Covid-19 yang dilaporkan telah menjalani ujian pengesahan virus itu sama ada di klinik atau makmal swasta. Senario yang sama juga dapat dilihat di beberapa negeri lain. Ini menunjukkan tahap kesedaran telah meningkat untuk tampil mendapatkan ujian Covid-19 terutama jika bergejala.

Daripada 17,045 kes harian yang dilaporkan pada hari ini, sebanyak 187 kes (1.1 peratus) adalah daripada kategori 5 (kritikal dan memerlukan bantuan pernafasan); 124 kes (0.7 peratus) kategori 4 (radang paru-paru dan memerlukan bantuan oksigen); dan 122 kes (0.7 peratus) kategori 3 (radang paru-paru).

Sebanyak 7,489 kes (43.9 peratus) dalam kategori 2 (bergejala ringan); dan 9,123 kes (53.5 peratus) kategori 1 (tidak bergejala), iaitu semasa kes-kes ini baharu didiagnosa.

Keseluruhannya, 2.5 peratus kes yang dilaporkan hari ini berada pada kategori 3, 4 dan 5 semasa baru didiagnosa, di mana ianya berjumlah sebanyak 433 kes yang perlu ditempatkan di hospital merawat Covid-19 yang semakin penuh dan sesak.

Sehubungan itu beliau menyeru masyarakat untuk terus kekal mematuhi prosedur operasi standard (SOP), elakkan perhimpunan terutama di tempat yang sempit dan kurang pengudaraan, serta segera dapatkan temu janji vaksin Covid-19 agar dilindungi bahaya Covid-19.

Data 25 Julai 2021

Pada masa sama Dr Noor Hisham juga memaklumkan 34 kluster baharu dikesan dengan jangkitan di tempat kerja menjadi penyumbang kes tertinggi iatu 18 kluster diikuti kluster komuniti sebanyak 15 dan satu kluster kumpulan berisiko tinggi.

Sehingga kini, 3,452 kluster dikesan dengan 2,460 sudah ditamatkan manakala 992 lagi masih aktif.

Enam daripada kluster tempat kerja itu dikesan di Johor, diikuti empat di Selangor, masing-masing dua di Sabah dan Kedah, dan masing-masing satu di Pahang, Negeri Sembilan, dan Terengganu.

Kedah, Sabah, Pahang, Kelantan, Perak, Selangor, dan Kuala Lumpur turut mencatatkan kluster komuniti, manakala kluster kumpulan berisiko tinggi dikesan di Sabah.

Mengenai kadar kebolehjangkitan, Dr Noor Hisham berkata berdasarkan data terkini 24 Julai 2021, nilai RT Malaysia adalah sebanyak 1.11.

Negeri yang mencatatkan nilai RT yang tertinggi adalah Terengganu (nilai RT 1.36) diikuti oleh Kelantan (nilai RT 1.29) dan Kedah (nilai RT 1.23). Semua negeri mencatatkan RT melebihi 1.0 kecuali Wilayah Persekutuan Labuan dan Perlis.


Pengundi PH dalam dilema jika Najib diampun, reputasi Anwar terjejas

Pemerhati politik memberi amaran pengampunan kepada bekas Perdana Menteri, Datuk Seri Najib Razak bakal meletakkan penyokong dan pengundi Pakatan Harapan (PH) dalam keadaan dilema moral.

Ini kerana PH yang terdiri daripada DAP, PKR dan Amanah, selama ini menggunakan alasan moral melawan rasuah dan kleptokrasi untuk mendapatkan kuasa.

Sejak 2014, Najib terheret dalam skandal membabitkan syarikat berdaulat kerajaan – 1Malaysia Development Berhad (1MDB) – yang mana PH ketika itu diketuai Tun Dr Mahathir Mohamad, menggunakan isu itu sebagai senjata untuk menjatuhkan pentadbiran beliau pada 2018.

Penganalisis politik Universiti Sains Malaysia, Azmil Tayeb berkata, langkah memberi pengampunan dan seterusnya membebaskan Najib akan menjadi kekecewaan terbesar buat pengundi PH, selain impak besar kepada reputasi Anwar sebagai “pejuang reformasi”.

“Pembebasan ini juga akan memberikan ‘peluru’ kepada Perikatan Nasional (PN) dalam pilihan raya akan datang ini.

“Saya rasa sangat sulit untuk PH mengelak dari isu ini dan ada kemungkinan juga ramai pengundi PH tidak akan keluar mengundi masa Pilihan Raya Negeri (PRN) kelak,” katanya menurut MalaysiaNow.

Pertengahan tahun ini, Kedah, Terengganu, Kelantan, Pulau Pinang, Selangor dan Negeri Sembilan dijadualkan mengadakan PRN.

Sekiranya pengampunan itu berlaku, PH bakal berdepan kesukaran mempertahankan tiga negeri yang ditadbir mereka sekarang – Selangor, Pulau Pinang dan Negeri Sembilan.

UMNO baru-baru ini menyatakan mahu bertemu Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bagi memohon ihsan baginda untuk mengampunkan bekas presiden mereka itu.

Najib sebelum ini tewas dalam semakan kehakiman kes SRC International dengan keputusan majoriti 4-1 yang memusnahkan harapan beliau untuk lepas daripada jeriji besi.

Hakim Datuk Mohd Nazlan Mohd Ghazali pada 2020 menjatuhi hukuman bersalah kepada bekas ahli Parlimen Pekan itu dengan hukuman penjara 12 tahun dan denda RN200 juta selepas beliau didapati bersalah atas kesalahan menyeleweng RM42 juta dana SRC.

Mahkamah Rayuan mengekalkan keputusan itu pada 2021 dan Najib memulakan hukuman penjara beliau setelah rayuannya gagal.

Hubungan PH dan BN mungkin retak akibat kegagalan Najib dalam semakan kehakimannya.

Najib masih mempunyai pendukung yang kuat dari kalangan akar umbi dan Majlis Tertinggi UMNO dan mereka lantang menyuarakan nasib bekas perdana menteri itu.

Sementara itu, penganalisis politik Universiti Teknologi Malaysia (UTM) Mazlan Ali berkata, permohonan pengampunan untuk Najib dilihat sukar dan mencabar.

“Najib berdepan banyak kes yang sedang dan akan dibicarakan. Bagaimana Lembaga Pengampunan boleh mempertimbangkan perkara itu kerana Najib belum menghabiskan sebahagian hukuman.

“Bagaimana jika beliau dihukum lagi (dalam kes lain), keadaan akan menjadi tidak begitu harmoni,” katanya.

Justeru, Mazlan berkata kemungkinan Najib tidak diampunkan sangat tinggi dan memerlukan keajaiban.

Menurut Mazlan, perkara 42(8) menyatakan Yang di-Pertuan Agong tidak boleh membuat keputusan secara peribadi.

Selain kes SRC, Najib yang mula disiasat selepas kekalahan Barisan Nasional (BN) pada 2018 itu masih berdepan kes 1MDB yang sedang dalam perbicaraan.

Mazlan mengakui sokongan kepada PH bakal terkesan namun situasi itu tidak muktamad.

“Politik ini ada tambah tolaknya. Kajian terbaru saya di lima Dewan Undangan Negeri di Negeri Sembilan menunjukkan sokongan kepada PH dan BN masih padu,” katanya.

Bagaimanapun, Najib bukan satu-satunya pemimpin yang cuba mencari kebebasan.

Timbalan Perdana Menteri, Datuk Seri Ahmad Zahid Hamidi juga baru-baru ini mengemukakan representasi memohon agar semua pendakwaan ke atasnya berhubung kes Yayasan Akalbudi digugurkan.

Kes tersebut membabitkan 47 pertuduhan salah guna kuasa dan rasuah.

Zahid sebelum ini berjaya mendapatkan semula pasportnya bagi menjalankan tugas sebagai timbalan perdana menteri.

Zahid yang mengekalkan kerusi Bagan Datuk dengan majoriti lebih 300 undi pada pilihan raya umum lalu dilepas dan dibebaskan oleh Mahkamah Tinggi pada September lalu atas p40 pertuduhan rasuah berhubung Sistem Visa Luar Negara.


Kita tengok nanti, kata Bung Moktar berhubung kerjasama dengan Warisan

UMNO Sabah tidak menafikan sebarang bentuk kerjasama dengan Parti Warisan bagi menghadapi Pilihan Raya Negeri (PRN) akan datang.

Tiada pendirian ditetapkan berhubung kerjasama dengan Warisan pada PRN nanti, namun Pengerusi UMNO Sabah, Datuk Seri Bung Moktar Radin menegaskan keperluan untuk menjalinkan kerjasama dengan parti tertentu nanti.

Kita akan mengadakan mesyuarat Biro Politik untuk mengkaji siapa rakan pada PRN nanti, ini perlu dibincangkan.

“Kita perlu ada rakan parti yang boleh membantu kita menang dan akan dimaklumkan nanti,” katanya pada sidang media selepas Mesyuarat Badan Perhubungan UMNO Sabah malam tadi menurut laporan BH.

Ditanya kecenderungan UMNO Sabah untuk bekerjasama pada PRN ke-17 yang dijangka pada 2025, Bung Moktar enggan menyebut mana-mana parti.

Bagaimanapun, beliau memberi bayangan ia bukan dengan Gabungan Rakyat Sabah (GRS) seperti diketahui sebelum ini yang mana UMNO Sabah menarik sokongan terhadap gabungan itu dan Ketua Menteri, Datuk Seri Hajiji Noor.

Sebaliknya, UMNO Sabah seolah-olah cenderung bekerjasama dengan Warisan apabila Bung Moktar menyebut akan melihat sama ada parti yang dimaksudkan adalah Warisan.

“Kita tengok nanti,” katanya.

Sementara itu, Bung Moktar yakin kombinasi kepemimpinan baharu UMNO Sabah termasuk beliau dan Abdul Rahman akan menjadi pemangkin ke arah pengukuhan parti itu bagi menjadikan UMNO kembali menjadi parti teras memerintah kerajaan negeri.

Katanya, pengalaman beliau dan Abdul Rahman yang luas di peringkat negeri dan nasional adalah gabungan yang saling melengkapi untuk kebaikan UMNO Sabah.

“Kita akan guna pakai kepakaran masing-masing untuk mengukuhkan UMNO Sabah,” katanya.

Dalam pada itu, Abdul Rahman menegaskan tidak menghadapi masalah dengan kepemimpinan UMNO Sabah demi menguatkan semula parti berkenaan.

“Saya secara peribadi tiada masalah dengan kepemimpinan yang ada. Jika kita mahu maju, kita perlukan kekuatan. Bung Moktar sudah lama dalam Parlimen dan sekarang UMNO Sabah.

“Tiada masalah antara kami semua. Kami mahu mencurahkan kepada parti dengan satu harapan untuk menjadikan UMNO Sabah sebagai teras kerajaan negeri,” katanya.

Terdahulu, Bung Moktar mengumumkan barisan kepemimpinan baharu UMNO Sabah yang mengangkat sumpah jawatan masing-masing hari ini.

Selain beliau dan Abdul Rahman, antara pemimpin yang dilantik dalam barisan baharu itu ialah Ahli Dewan Undangan Negeri (ADUN) Usukan, Datuk Seri Salleh Said Keruak sebagai Bendahari; ADUN Sukau, Datuk Jafry Ariffin (Setiausaha Perhubungan) dan Ahli Parlimen Libaran, Datuk Suhaimi Nasir (Ketua Penerangan).


Kerajaan fail permohonan batal tuntutan waris Sultan Sulu

Kerajaan telah memfailkan permohonan untuk membatalkan Final Award berhubung isu tuntutan pihak mengaku sebagai waris Sultan Sulu pada 3 Mac lepas di Mahkamah Arbitari Paris, Perancis bagi memastikan kedaulatan dan kepentingan Malaysia terpelihara.

Perdana Menteri Datuk Seri Ismail Sabri Yaakob berkata tindakan itu dibuat bagi memastikan keputusan tersebut tidak boleh dikuatkuasakan selain memastikan Malaysia tidak perlu membayar wang pampasan sebanyak US$14.9 bilion (RM62.59 bilion) seperti yang dituntut, lapor Bernama.

Beliau turut menegaskan bahawa tuntutan oleh pihak yang mengaku sebagai waris kepada Sultan Sulu terhadap Kerajaan Malaysia melalui prosiding timbang tara antarabangsa itu adalah tidak sah dan melanggari undang-undang.

“Ini kerana pelantikan penimbang tara Dr Gonzalo Stampa telah dibatalkan oleh Mahkamah Tinggi Madrid pada 29 Jun 2021 yang mengakibatkan semua keputusan dikeluarkan beliau tidak sah, termasuk Final Award yang dikeluarkan pada 28 Feb 2022,” katanya dalam kenyataan hari ini.

Jelasnya lagi, Dr Stampa bagaimanapun tidak mengendahkan keputusan Mahkamah Tinggi Madrid dengan memindahkan tempat timbang tara ke Paris dan telah meneruskan prosiding timbang tara sehinggalah beliau mengeluarkan Final Award tersebut.

Ismail Sabri berkata kerajaan tegas dengan pendirian bahawa Sabah telah diiktiraf oleh Pertubuhan Bangsa-Bangsa Bersatu (PBB) dan masyarakat antarabangsa sebagai sebahagian daripada Persekutuan Malaysia sejak 16 Sept 1963 dan tidak akan melayan sebarang tuntutan daripada mana-mana pihak berkenaan negeri Sabah.

“Dalam hal ini, Kerajaan Malaysia tetap komited untuk menyelesaikan isu ini secara tuntas dan muktamad.

“Adalah ditekankan bahawa Kerajaan Malaysia tidak akan berganjak walau seinci pun dalam menjaga dan mempertahankan kedaulatan negara dan kedudukan Sabah dalam Malaysia akan dipertahankan untuk selama-lamanya,” katanya.


Vaksinasi kepada remaja 12 hingga 17 tahun bermula hari ini

Remaja di Lembah Klang – Selangor, Kuala Lumpur dan Putrajaya – dan Labuan, berusia 12 hingga 17 tahun yang berisiko tinggi dan mempunyai penyakit kronik, akan mula menerima vaksin Covid-19 selepas Sarawak selesai melaksanakan vaksinasi kepada golongan itu.

Menteri Kesihatan Khairy Jamaluddin berkata Jawatankuasa Khas Jaminan Akses Bekalan Vaksin Covid-19 (JKJAV) telah memberi kebenaran pelaksanaan vaksinasi terhadap remaja terbabit.

“Vaksinasi remaja di Sarawak bermula hari ini. Ia bermula dengan remaja berumur 16 dan 17 tahun dan berumur 12 hingga 15 tahun yang berisiko tinggi atau mempunyai penyakit kronik.

“Ia akan diikuti oleh Labuan dan Lembah Klang tidak lama lagi. Kita akan memberikan vaksin jenis Pfizer,” katanya menerusi ciapan di Twitter, hari ini.

Hari ini, kumpulan pertama daripada 76,400 remaja di Sarawak menerima suntikan vaksin mereka dalam usaha melengkapkan vaksinasi sebelum sesi persekolahan bermula 3 Oktober depan.

Pelancaran program vaksinasi kepada remaja di Sarawak dilakukan Ketua Menteri Datuk Patinggi Abang Johari Tun Openg.

“Pada peringkat awal, program imunisasi untuk remaja akan menyasarkan dua kumpulan sasar iaitu semua remaja berusia 12 hingga 15 tahun yang berkomorbid dan remaja berusia 16 hingga 17 tahun.

“Kita menyasarkan remaja 16 hingga 17 tahun akan lengkap divaksinasi dua dos sebelum sesi sekolah bermula pada 3 Oktober… ini adalah sasaran kita dan dijangka lengkap pada minggu keempat Oktober,” kata Abang Johari di Pusat Pemberian Vaksin (PPV) di Klinik Kesihatan Telaga Air di Kuching.

Beliau berkata, selain itu klinik kesihatan juga pada masa sama akan memberikan perkhidmatan imunisasi kepada pelajar asrama yang masih berada di kampung termasuk remaja tidak lagi bersekolah.

Sementara itu katanya bagi bahagian Kuching, sebanyak 69 buah sekolah terlibat dengan 20,990 pelajar berusia 16-17 tahun akan menerima vaksin Covid-19 mulai 8 September.

“Bagi kawasan luar bandar, Program Outreach Imunisasi Covid-19 Jabatan Kesihatan Negeri Sarawak melalui Pejabat Kesihatan Bahagian akan ke sekolah yang terlibat untuk memberikan imunisasi kepada murid dan pelajar berusia 12 hingga 17 tahun.

“Ia terutama di bahagian Kapit melibatkan 16 buah sekolah dengan 9,334 pelajar dan bahagian Miri melibatkan dua buah sekolah meliputi 207 pelajar, ini adalah untuk program outreach sahaja,” katanya.

Berdasarkan statistik Jabatan Perangkaan Malaysia (DOSM) Tahun 2021, jumlah populasi remaja berusia di antara 12 hingga 17 tahun di Sarawak adalah seramai 289,200 orang merangkumi 10.3 peratus dari keseluruhan populasi Sarawak.

Daripada jumlah itu kumpulan remaja berusia 16-17 tahun adalah seramai 96,400 meliputi 3.4 peratus populasi penduduk Sarawak manakala kumpulan remaja berusia 12 hingga 15 tahun seramai 192,800 atau 6.9 peratus.


Fokus Dewan Rakyat, isu kestabilan rantaian makanan antara tumpuan

Persoalan mengenai cabaran yang dihadapi sektor agromakanan dalam memastikan rantaian bekalan makanan negara kekal stabil dan lancar antara topik yang dijangka menjadi tumpuan pada persidangan Dewan Rakyat hari ini.

Menurut Aturan Urusan Mesyuarat dalam laman sesawang rasmi Parlimen, soalan itu diajukan Datuk Ahmad Nazlan Idris (BN-Jerantut) kepada Menteri Pertanian dan Industri Makanan semasa sesi Pertanyaan Bagi Jawab Lisan, lapor Bernama.

Charles Anthony Santiago (PH-Klang) pula bertanyakan Menteri Pembangunan Wanita, Keluarga dan Masyarakat sekiranya kementerian itu mempunyai rancangan memperkenalkan cuti haid dan subsidi tuala wanita sebagai sebahagian daripada perlindungan sosial untuk wanita dari keluarga B40.

Tumpuan juga dijangka diberikan kepada soalan Shaharizukirnain Abd Kadir (PAS-Setiu) yang bertanya kepada Menteri Pelancongan, Seni dan Budaya mengenai sejauh mana konsep Pelancongan Islamik diketengahkan dalam memajukan sektor pelancongan di Malaysia.

Isu mengenai masalah bank scam yang kerap berlaku melibatkan wang dalam akaun pendeposit bank dipindah tanpa pengetahuan pula disentuh Chong Chieng Jen (PH-Stampin) melalui soalan yang diajukan kepada Menteri Kewangan.

Beliau bertanyakan mengenai dasar dan langkah yang akan diambil oleh kerajaan dan Bank Negara Malaysia bagi mengatasi perkara itu, selain langkah untuk memulihkan keyakinan rakyat ke atas keselamatan wang mereka di bank.

Turut dijangka menjadi tumpuan adalah sesi pembentangan untuk bacaan kali pertama bagi 10 Rang Undang-Undang, antaranya Rang Undang-Undang Lembaga Pemasaran Pertanian Persekutuan (Pindaan) 2022, Rang Undang-Undang Tenaga Boleh Baharu (Pindaan) 2022 dan Rang Undang-Undang Pihak Berkuasa Pembangunan Tenaga Lestari (Pindaan) 2022.

Selesai sesi tersebut, persidangan akan diteruskan dengan menyambung perbahasan Rang Undang-Undang Antigangguan Seksual 2021.

Persidangan Dewan Rakyat kali ini berlangsung selama 12 hari hingga 4 Ogos.


MySejahtera kuning tapi Najib boleh duduk dalam kandang tertuduh

Datuk Seri Najib Razak dibenar duduk di kandang tertuduh bagi meneruskan kes di Mahkamah Tinggi Kuala Lumpur, hari ini walaupun status MySejahteranya masih berwarna kuning.

Bekas Perdana Menteri (PM) keenam itu dibenarkan hadir pada sambungan kes perbicaraannya berkaitan rasuah menggunakan kedudukan dan pengubahan wang haram membabitkan dana 1MDB berjumlah RM2.28 bilion, walaupun masih diklasifikasikan sebagai kontak kasual dalam aplikasi MySejahtera.

Najib, 68, didakwa dengan empat tuduhan sebagai pegawai badan awam iaitu Perdana Menteri, Menteri Kewangan dan Pengerusi 1MDB, menggunakan kedudukannya bagi mendapatkan rasuah bagi dirinya sendiri.

Bagi tuduhan pertama, beliau didakwa menggunakan kedudukannya mendapatkan suapan berjumlah RM60,629,839.43 di AmIslamic Bank Berhad, Cawangan Jalan Raja Chulan, Kuala Lumpur antara 24 Februari 2011 hingga 14 Jun 2011.

Bagi tuduhan kedua, Najib didakwa menggunakan kedudukannya mendapatkan suapan RM90,899,927.28 di tempat sama antara 31 Oktober 2012 hingga 20 November 2012, manakala tuduhan ketiga dan keempat, dia didakwa menggunakan kedudukannya bagi mendapatkan suapan RM2,081,476,926 dan RM49,930,985.70.

Ahli Parlimen Pekan itu turut berdepan 21 tuduhan pengubahan wang haram mengikut Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001, membabitkan dana 1MDB berjumlah RM2.28 bilion.

Memetik laporan MalaysiaKini, Najib dilihat berada di kandang tertuduh ketika perbicaraan di depan hakim Collin Lawrence Sequerah, di Mahkamah Tinggi Kuala Lumpur hari ini.

Laporan itu menyebut peguam Najib, Hariharan Tara Singh memberitahu Sequerah bahawa kehadiran bekas PM itu hari ini tidak melanggar peraturan yang digariskan pihak berkuasa dan mahkamah.

“Kami ingin menyatakan yang dia (Najib) tidak menyalahi peraturan kerajaan dan arahan mahkamah,” katanya.

Timbalan Pendakwa Raya Mohamed Mustaffa P Kunyalam yang dihubungi Malaysiakini mengesahkan status Najib dalam MySejahtera masih berwarna kuning, setakat pag ini.

Prosiding diteruskan dengan Hariharan memeriksa balas saksi pendakwaan, Ismee Ismail, yang merupakan bekas ahli lembaga pengarah 1MDB.

Prosedur Operasi Standard (SOP) untuk mahkamah yang dikeluarkan Pejabat Pendaftaran Mahkamah Persekutuan yang berkuat kuasa 7 Januari lalu, tidak menyatakan secara khusus individu yang diklasifikasikan sebagai kontak kasual dilarang masuk ke kawasan mahkamah.

SOP itu hanya menyatakan larangan masuk terhadap mereka yang menunjukkan gejala Covid-19 seperti demam, batuk dan sukar bernafas, menjadi kontak rapat kes positif, serta dikategorikan sebagai Individu Dalam Siasatan (PUI)/Individu Dalam Pemantauan (PUS), serta mereka yang sedang menunggu keputusan ujian saringan.

Pada Isnin dan Selasa lalu, Najib dilarang masuk ke Mahkamah Tinggi Kuala Lumpur ekoran status jingga dalam MySejahtera, menyebabkan perbicaraan kes tersebut ditangguhkan.